Lakizisyon 20% par dan Cable & Wireless Seychelles - Seychelles Nation\nLakizisyon 20% par dan Cable & Wireless Seychelles | 23 November 2019\nFon Pansyon pou al renegosye en meyer pri pour bann par\nZis de zour apre ki i ti anonse ki i pe fer en lenvestisman 24 milyon dolar (340 milyon roupi) dan 20% par dan lakonpannyen Cable & Wireless Seychelles (CWS) ki fek ganny aste par en group envestiser Seselwa, Fon Pansyon Sesel (SPF) in dakor pour al renegosye sa tranzaksyon.\nSa desizyon in vin apre en kestyon konzwent par le de parti dan Lasanble Nasyonal yer apremidi. Sa kestyon ki ti demande par dirizan lopozisyon Msye Wavel Ramkalawan, ki osi responsab komite finans ek kont piblik dan Lasanble, ti demann minis responsab pour finans Msye Maurice Loustau-Lalanne pour donn tou detay sa tranzaksyon biznes ki’n ganny fer ant SPF ek nouvo lakonpannyen Cable & Wireless enkli kan negosyasyon ti konmanse e konbyen SPF pou peye.\nMsye Ramkalawan ti fer resorti ki apre tou bann kestyon lo sa lenvestisman ki Minis Loustau-Lalanne osi byen ki tyermenn bord SPF Msye Jacquelin Dugasse ti vin reponn dan Lasanble, i kler e lefe i reste ki SPF in fer en lenvestisman kot i pou perdi larzan, ki sa desizyon pa ti en desizyon son bord an antye e ki in annan tro bokou kas kontour dan sa tranzaksyon.\nI dir sa ki Lasanble i enterese avek se ki SPF pa perdi larzan ki tou Seselwa ki travay dir i envestir ladan tou le mwan.\nI dir sa ki Lasanble i anvi se ki SPF i fer en bon lenvestisman kot i sorti avek sa ki meyer pour tou Seselwa e in asir SPF sipor Lasanble dan sa demars.\nI’n propoze alor ki i annan nouvo negosyasyon avek CWS pour revwar sa bann par pour ki SPF i rekiper tou son larzan ki i ekspekte perdi si i finaliz sa tranzaksyon parey i ete.\n«Vi ki SPF pa ankor pey nanryen, son larzan i ankor entakt e mon pe demande ki SPF i renegosye ankor pour asire ki nou pa perdi en sou dan sa tranzaksyon,» Msye Ramkalawan ti fer resorti.\nLo son kote Minis Loustau-Lalanne in formelman demann SPF pour konmans demars pour renegosye sa tranzaksyon. En demars ki Msye Dugasse in aksepte pour antreprann si i meyer fason i dir, pour bouz devan avek bann meyer lenvestisman ki soutenab e pridan.\n«Nou pare pour antre dan en renegosyasyon e sorti avek en meyer deal,» Msye Dugasse in dir.\nKonsernan sa tranzaksyon Minis Loustau-Lalanne ti eksplike ki ti boner an Septanm sa lannen ki sa group envestiser Seselwa ki’n aste CWS ti apros SPF e zot propozisyon formel ti swiv apre atraver en let le 18 Septanm e swit a sa komite lenvestisman dan SPF in fer de rankont – le premye ek le 15 Oktob. Apre sa bann dokiman ti ganny sirkile en semenn avan miting Board of Trustees ki ti fer le 19 Novanm kot desizyon ti pran pour aste 220 mil par ki reprezant 20% dan CWSI pour en sonm 24 milyon dolar. I’n fer resorti ki lof inisyal ti 26 milyon dolar.\nMinis ti eksplike ki anmenmtan ki i ti’n deside pour aste sa bann par, SPF ti met 4 kondisyon konm swivan;\n- Asire ki i annan en direkter lo bord sa lakonpannyen\n- Met anplas en exit clause kot pandan en peryod 3-an SPF i ava touzour kapab sorti dan sa laranzman avek son 24 milyon dolar ou plis depandan kan zot sorti\n- Ki sa 24 milyon dolar i servi pour redwir det dan konpannyen CWSI\n- Ki bann term ek kondisyon dan shareholders’ agreement pour bann aksyonner orizinal i osi aplikab pour SPF koman en aksyonner.\nMsye Ramkalawan ti demann minis akoz ki SPF pa ti partisip dan aste bann par letan sa lakonpannyen ti pe aste bann par depi okonmansman e si i ti’n fer sa, ki diferans ti pou annan dan pri ki i ti pou’n pey bann par konpare avek sa ki in peye pour sa bann par, lekel bann dimoun ki deryer sa konpannyen ki SPF in aste sa bann par e si minis i kapab konfirmen si sa tranzaksyon in fer san konnesans tou manm bord SPF akoz mank konfidansyalite, si 2 manm bord in bomaten prezant zot demisyon e la i ti lir let ki detay rezon zot demisyon, si minis i annan tou konfyans ki sa tranzaksyon in enkli partisipasyon tou manm bord oubyen zis en tranzaksyon privilezye fer par serten manm selman dirize par son tyermenn.\nMinis Loustau-Lalanne i dir i pa ti okouran e i fek aprann la ki 2 manm in demisyonnen.\nI dir SPF pa ti form par dan demars inisyal akoz sa i annan pour fer avek public listing Liberty Latin America. Konsernan kou bann par, minis in eksplike ki SPF in pey en par 1527 ki sertennman pli ser. I’n dir ki i osi annan bann lezot kou ki’n azoute e la i ti donn detay sa bann kou ek lezot fre.\nMinis ti konfirmen ki SPF in aste sa bann par pli ser me in aste avek negosyasyon en pri ki in fer desann sorti 26 milyon dolar pour ariv 24 milyon dolar.\n«Pour mwan SPF lo sa laspe in fer en bon deal,» Minis Loustau-Lalanne ti dir e i ti ensiste ki tou bann aksyonner ek konpannyen i Seselwa e napa okenn etranze ladan.\nI’n konfirmen ki wi ti annan de manm bord ki pa ti prezan ler desizyon pour sa tranzaksyon ti pran me zot ti’n kapab fer zot konmanter e donn zot lopinyon vi ki dokiman ti sirkile avan desizyon ti pran.\nAntretan Minis Loustau-Lalanne in dir ki li i senserman krwar ki sa tranzaksyon biznes i bon pour toulede konpannyen akoz toulede i san poursan Seselwa.\n«Mon pa vwar nanryen pour lemoman ki pou fer mwan anvi al fer en forensic investigation dan sa zafer akoz nou konvenki ki i en bon lenvestisman ki pou anmenn nou benefis e sa lakonpannyen pou vin deplizanpli responsab e mon pe ekspekte ki plis larzan ava reste Sesel olye zis ganny tire e anvoy aletranze,» minis in dir.\nLo son kote Msye Dugasse li osi ti dir in aprann lo demisyon 2 manm dan Lasanble e apre ki i ti’n aprann lekel zot, Msye Dugasse ti dir ki sa 2 manm ti prezan e ti partisip aktivman dan bann diskisyon ler desizyon ti pran pour fer sa tranzaksyon. A sa pwen Msye Dugasse ti eksplik prosedir ki SPF i swiv avan okenn desizyon lo okenn tranzaksyon i ganny fer. I ti fer resorti ki tou manm ki ti prezan sa zour ti dakor e aprouv sa desizyon e i dir i regretab ki sa de manm in soumet zot demisyon me in osi konfirmen ki i annan en problenm konfidansyalite parmi bann manm bord SPF.\nAntretan Msye Dugasse in dir ki valer SPF ozordi i 3.3 bilyon roupi e ladan 2.5 bilyon in met dan diferan form lenvestisman, i depans anviron 30 milyon tou le mwan an term peyman pansyon e i ranmas anviron 40 milyon tou le mwan an term kontribisyon bann travayer Seselwa.\nFodre dir ki bann manm ti annan bokou lezot kestyon lo sa tranzaksyon.


Lapolis in lans en lanket apre ki karkas en bato avek bann debri in ganny trouve lo en bout Grand Police\nLapolis in lans en lanket apre ki karkas en bato avek bann debri (vwar portre) in ganny trouve Mardi lo en bout Grand Police koni konman ‘Pti Bwalo’ dan distrik Takamaka.\nSa bann debri in ganny trouve tou dilon lans e son pli gro bout i ankor ant bann ros dan delo sale.\nDapre rapor, younit Marine Police ti ganny enformen Mardi bomaten ki sa bann debri ti’n ganny trouve par Gard Lakot Sesel ki li a son tour ti’n ganny sa premye lenformasyon par en sivilyen.\nLapolis pe demann nenport dimoun ki annan nenport lenformasyon ki kapab ed lanket dan sa lenstans pour silvouple pran kontak avek zot atraver Sant Komann Lapolis ouswa en kordgard pli pre.\nWednesday, 11 October 2017\tCommunique\nTrwa prizonnyen sove i ganny ratrape\nTrwa prizonnyen ki ti sove dan prizon Montagne Posée pandan sa wikenn ki’n pase in fini ganny ratrape.\nSa trwa zonm ‒ Rodney Freminot, Kurtis Sinon ek Dean Orphe ‒ ti sove Sanmdi swar, dapre lotorite prizon\nDe parmi ti ganny ratrape Dimans ver 5er apremidi e en lot ti ganny arete 11er35 Lendi swar.\nApre ki zot ti ganny arete, lotorite prizon ti remet sa trwa prizonnyen avek lapolis e zot ekspekte ganny sarze e ganny anmennen ankour.\nMonday, 02 October 2017\tCommunique\nEn fiy 6an i perdi son lavi\nEn pti fiy 6-an in perdi son lavi apre ki i ti ganny tape avek en loto lo Praslin Sanmdi apremidi.\nLapolis in konmans en lanket dan sa aksidan fatal ki ti arive ver 4er edmi apremidi Grand Anse Praslin dan zalantour Indian Ocean Island Lodge.\nO moman aksidan sa loto ti pe fer direksyon Baie Ste Anne.\nTes lalkol ki’n ganny fer lo sa drayver ti montre zero poursantaz lalkol dan son lekor.\nDrayver i an se moman an detansyon lapolis e lanket pe kontinyen.\nFugitive Seychellois couple wanted in drug case caught by Kenyan police and repatriated\nA Seychellois couple wanted for questioning by the National Drugs Enforcement Agency (NDEA) since 2015 in relation to an investigation into a case of drug importation in 2014 and have been on the run since, have been caught by Kenyan authorities and were repatriated to Seychelles yesterday.\nThe couple were handed over to the NDEA by Kenyan authorities early yesterday morning in Nairobi and were flown back to Seychelles the same afternoon via a Kenya Airways flight.\nThe couple were caught on Thursday by Kenyan authorities between the Tanzanian and Mombasa, Kenya border with fake documents.\nEn pti fiy 6-an in perdi son lavi apre ki i ti ganny tape avek en loto\nTuesday, 26 September 2017\tCommunique\nLapolis in raporte ki en zonm endyen aze 25-an i admit lopital Sesel apre ki en ‘excavator’ ti glise sorti lo sa ki apel en ‘lowbed’ e tonm lo li.\nKondisyon sa zonm ki travay pour en lakonpannyen prive in ganny dekri konman stab menm si in sibir en zepol kase.\nSa lensidan ti ariv dan en pti montanny lo en semen segonder sorti kontour banbou dan zanmerant Lakademi Tourizm La Misère letan sa masin ti pe ganny transporte pour al fer serten travay lo en ‘site’.\nLapolis pe fer lanket pour etablir sirkonstans egzakt sa lensidan ki ti ganny raporte kordgard Mont Fleuri ver 10.30 yer bomaten.\nMonday, 25 September 2017\tCommunique\nEn zonm sri lanken i ganny retrouve\nLapolis in raporte ki Asanka Kanayaki, sa zonm 36-an, nasyonalite Sri Lankenn ki ti ganny raporte pa ankor retourn kot li Vandredi, ti retourn kot son lakour Sanmdi sen e sof. Dapre rapor Asanka in demann leskiz son paran e tou dimoun ki’n ganny afekte swivan sa ki’n arive.\nWednesday, 20 September 2017\tCommunique\nRoy Estico i ganny atrape\nLapolis in raporte ki Roy Estico, sa zonm 44-an ki reste Bel Air e ki ti’n sove Prizon Montagne Posée kot i ti pe rimann pour lofans kas lakaz e vole, in ganny ratrape yer apremidi e i aktyelman an detansyon lapolis.\nEn zonm 21an i ganny sarze\nLapolis in osi raporte ki Darrel Celestine, en zonm 21-an ki reste Cascade, in osi pas ankour yer apremidi e in ganny sarze pour de lofans kas lakaz e vole ki ti arive dan distrik Anse Royale. Lakour in ordonnen ki sa zonm i ganny rimann ziska le 3 Oktob 2017 kan i pou repas ankor ankour kot i sipoze ganny sarze pour lezot lofans kas lakas e vole ki’n ganny anmennen kont li par lapolis.


Verbatim Tuesday 26th February, 2019 – The National Assembly of Seychelles\nHome » Verbatim » 2019 » Verbatim Tuesday 26th February, 2019\nThe Assembly met at 5:02pm\nMsye Danny Faure,\nMadanm Sef Ziz,\nMadanm Minis Dezinyen,\nMsye e Madanm Minis,\nZiz Lakour D’Apel,\nZiz Lakour Siprenm,\nDepite Prezidan Lasanble Nasyonal,\nManm Kor Diplomatik, Madanm Clerk,\nTou envite Distenge, Msye e Madanm, bonswar.\nMon swet zot tou la labyenveni dan Lasanble Nasyonal pou ekout mesaz Prezidan Larepiblik lo Leta Lanasyon.\nPou bann ki pe ekout nou atraver radyo, televizyon ouswa internet isi Sesel e aletranze, mon osi swet zot bon ekout. Parey sak lannen kalandriye Lasanble Nasyonal i demar avek mesaz lo Leta Lanasyon, kot Prezidan i adres pep Seselwa atraver nou Lasanble e ofisyelman lans nou travay pou lannen 2019.\nToudswit mon pou donn laparol Prezidan Faure pou li delivre son mesaz lo Leta Lanasyon.\nSer Manm Onorab\nI en gran loner, i en plezir pou mwan adres zot ozordi. Ansanm konman en sel pep nou’n gard lape, nou’n gard trankilite, nou’n gard stabilite e nou’n gard nou linite. Ansanm nou kontinyen travay dir, nou kontinyen fer progre pou anmenn nou pei kot i ete ozordi. Pou ki Leta nou Nasyon i vin pli solid i enportan ki fondasyon nou sosyete i vin pli solid.\nLafanmir i fondasyon nou sosyete. Pou kontinyen siport lafanmir nou bezwen ansanm adres plizyer size persistan ki pe afekte lafanmir. Labi lalkol i enn sa size ki afekte lafanmir. Promosyon lalkol, ler lavant lalkol e lanvironnman kot nou vwar dimoun pe bwar dan en pti sosyete tou sa i annan en lenpak enorm lo nou zanfan ki pe grandi.\nMon’n resevwar let sorti kot zanfan zot menm lo sa size lalkol dan zot fanmir e dan lakominote. I kler ozordi ki dan bann lakour kot i annan konsonmasyon lalkol an ekse, zanfan i a ot risk. Moman in a rive pou nou pran bann mezir. Mon envit Lasanble Nasyonal pou fer zot kontribisyon lo la.\nNou pou enpoz en Moratorium apartir ozordi lo nouvo license pou prodiksyon lalkol. I annan tro bokou promosyon e lavertisman lo lalkol. Sa i nesesit en kad ki kontrol promosyon e lavertisman ki nou permet pou lalkol.\nNou annan en problenm de pli anpli kot travayer pe mank travay anba lenfliyans lalkol. I annan en nesesite pou reviz Lalwa lanplwa. Nou bezwen sanz fason ki nou takse prodwi lalkol. Nivo tax lo en kalite lalkol pou baze lo son konsantrasyon lalkol.\nPar egzanp tax lo en labyer 5poursan i merit pli ba ki lo en labyer ki 8poursan lalkol.\nTax lo en labwason ki annan 17poursan lalkol i merit pli o ki lo en labwason ki zis 7poursan lalkol.\nApartir le 01 Zanvye lannen prosenn License pou vann lalkol pou nesesit en landrwa separe. Tou bann laboutik ki ozordi pe vann manze ansanm ek lalkol zot pou ganny 1an pou fer le neseser. Lari Bazar i en landrwa popiler ki ganny frekante par bokou dimoun. Nou bezwen gard li konman en landrwa an sekirite e touzour aksesib.\nNou pa merit annan okenn laboutik ki pe vann lalkol dan Lari Bazar. En fwa ki license vann lalkol sa bann laboutik i ekspire Gouvernman pa pou renouvle. Mon swe se ki le 01 Zen sa lannen ki Lazournen Bann Zanfan laplipar sa bann mezir in fini antre anfors.\nEn lot problenm ki mon ti a kontan koz lo la ozordi se labi bann zanfan. Nou zanfan i presye se zot nou lavenir. Sa ki abiz nou bann zanfan se pe detri fabrik nou sosyete e afebli nou Nasyon. Statistik resan sorti kot Zidisyer i montre ki dan dernyen 2an Zidisyer in pas zizman lo 119 ka kot zanfan in viktim.\nLafen lannen pase ti reste ankor 55 ka dan prosedir Zidisyer. Sa se zis bann ka ki’n ganny raporte. I enportan ki nou konpran ki labi zanfan i annan en lenpak lo son lasante emosyonnel, son lasante psikolozik e son lasante fizik e pli tar i osi afekte son lavi adilt, son lavi profesyonnel e son lavi familyal.\nI enportan ki tou bann partener i travay pli pre ansanm pou ed bann fanmir e pou detekte sa bann viktim pli boner. I nou devwar pou nou vwar e sispe okenn labi, pou nou vin devan e fer konnen Lotorite atan. Nou aksyon pou annan en gran lefe lo lavenir sa zanfan.\nEn lot size persistan ki pe afekte nou sosyete e lafanmir se drog. Kreasyon Lazans pou Prevansyon Labi Drog e Reabilitasyon en pti pe plis ki 1an pase, ti avek bi ed nou dan sa batay kont drog. Progranm Methadone ti ganny entrodwir baze lo son nivo sikse dan lezot pei ki partaz serten similarite avek nou. An rezilta sa bann entervansyon nou’n vwar plizyer progre ozordi. I nepli egziste en backlog demann pou bann dimoun al lo tretman.\nOzordi a ler aktyel i annan 2mil endividi ki’n anrezistre lo sa progranm avek Lazans pou Prevansyon Labi Drog ek Reabilitasyon. Sa 2mil i pa zis bann sif. I bann dimoun reel. Nou konn zot. Nou pe travay avek zot. Nou pe donn zot e 2enm sans dan lavi.\nSelon statistik resan sorti kot Lazans pou Prevansyon Labi Drog e Reabilitasyon to retention bann dimoun ki pe swiv sa progranm, i plis ki 80poursan. Serten partisipan lo sa progranm pe aprezan trouv lanplwa formel atraver URS. Mon anvi remersye tou bann anplwayer ki pe anploy sa bann dimoun. Zot konpasyon i byen ganny apresye.\nParey zot deza konnen Gouvernman pou konstri en sant reabilitasyon Cap Ternay sa lannen. Ozordi mon ti a kontan anonse ki sa sant pou ganny finanse antyerman par Gouvernman Emirat Arab Ini. An plis nou pe osi ganny plis sipor Lotorite Franse e Linyon Européen pou devlop progranm konpreansiv avek bi re entegre bann partisipan dan lanplwa pou ki zot vin bann manm pli prodiktiv dan nou sosyete.\nMr Speaker en lot problenm persistan ki mon ti adrese 2an pase se lapovrete. Mon kapab dir ozordi ki nou annan en meyer sistenm kordinasyon ant tou bann Lazans konsernen. Swivan en survey konzwent ant Biro Statistik e Biro Alivasyon Lapovrete, nou osi konn bann fanmir ki’n ganny klasifye konman pov. Sa survey i demontre ki se pa zis en mank larzan ki fer dimoun pov. Se pou sa rezon ki depi lannen pase nou pe asiste bann fanmir vilnerab dan en fason pli kordinen e lasistans pa toultan finansyel.\nPUC pe al entrodwir en prepaid meter pou fasilit lasistans ki fanmir i gannyen pou zot depans elektrisite. PUC pe entrodwir sa bann meter apartir Zilyet sa lannen. Nou’n travay avek STC pou ki sa bann fanmir i ganny en porsyon zot lasistans lo en kart STC apartir mwan prosen. Survey in osi montre nou, ki i annan dimoun ki merit ganny asiste me zot pa konnen lasistans i la pou zot.\nPou adres sa defi nou’n pran en rol pli proaktiv pou idantifye bann fanmir ki bezwen nou lasistans e travay pe osi ganny fer pou idantifye fanmir ki a risk.\nSa lannen Gouvernman in bidzet R20milyon ki pou al ver reparasyon lakaz ki’n fini ganny idantifye e ki zot kondisyon i dan en move leta. Dan mon Ladres lo Leta Lanasyon an 2017 e 2018 mon ti dir ki sityasyon lakaz i en vre problenm nou pei. Ozordi an 2019 malgre ki sityasyon lakaz i reste touzour en defi nou pe fer progre. An 2017 mon ti anons en progranm tre anbisye pou fer 24 lakaz dan 24 distrik dan 24 mwan. Anbisye an term resours finansyel me osi anbisye an term resours imen lo kote Gouvernman e osi lo lapar Kontrakter.\nVwala progre ki nou’n fer ;\n178 unit in konplete dan 5 distrik.\n355 unit i ankor anba konstriksyon dan 16 distrik e travay pou ganny konplete avan lafen lannen. Retar in koze prensipalman akoz akse lo later ki’n bezwen ganny negosye. Dan kad distrik nou pa ankor mobiliz Kontrakter pou diferan rezon. Teren Belombre in pli difisil ki nou ti ekspekte e i neseser pou re desin plan.\nLes Mamelles ek Glacis Gouvernman in ganny retar pou negosye teren tandis ki Cascade retar in vin dan re lokasyon Dog Unit e bann fasilite lapolis PSSW. Malgre retar Gouvernman i anvizaze konmans sa bann proze avan lafen lannen e sa 100 unit pou pare lannen prosenn.\nEn nouvo progranm ki mon’n ganny sipor Gouvernman L’Inde i konsern konstriksyon ankor 3mil lakaz. Nou pou konmans konstriksyon 600 lakaz dan 16 distrik sa lannen.\nApard ki konstriksyon lakaz Gouvernman in osi etabli en Sistenm Pwen pou lakaz. Sa Sistenm Pwen ki transparan e pli efikas e pli zis i annan pou bi prioritize bann ka. Depi ki sa sistenm in etabli an 2017 – 174 fanmir in ganny zot lakaz.\nI osi annan bann ka kot fanmir i apros Gouvernman avek difikilte ki zot pe gannyen. Later in ganny anrezistre lo zot me zot napa mwayen finansyel pou konstrir en lakaz e zot sityasyon finansyel pa permet zot ganny en loan avek labank.\nPou sa bann ka Gouvernman pou entrodwir en nouvo progranm. Gouvernman pou konstrir lakaz lo zot later dapre son standar. An lesanz depandan lo grander later Gouvernman pou konstrir enn oubyen de unit an plis, pou ki lezot fanmir i osi ganny asiste.\nMr Speaker mon osi anvi felisit nou bann fanmir ki’n konstrir zot prop lakaz e sekter prive ki’n konstrir lakaz pou lwe. Statistik sorti kot Lotorite Planning i montre ki dan sa dernyen 5an, lakantite laplikasyon pou konstriksyon lakaz ki’n ganny soumet in ogmante par anviron 25poursan par an an mwayenn.\nPandan sa 2an ki’n pase sa Lotorite in donn laprouvasyon 1571 laplikasyon. Sa sif pa enkli proze lakaz Gouvernman. Atraver Labank Santral nou vwar ki lannen pase valer loan lakaz dan sistenm banker pou bann endividi, ti mont par 32poursan. I pran bokou sakrifis pou konstrir en lakaz e sa logmantasyon i montre ki zefor pou amelyor sityasyon lakaz, i sorti kot fanmir e kot sekter prive osi. Sak lakaz ki ganny konstrir i ed nou sityasyon lozman. Ozordi HFC i dan en pli bon pozisyon finansyel. E enn bann rezon se ki en gran mazorite fanmir ki pran loan i re-pey byen e a ler. Mon dir zot mersi.\nAn rezilta sa en nouvo mezir ki pou antre an fors apartir le 01 Zilyet sa lannen se pou HFC ogmant lakantite lannen pou repeyman en loan pou sorti 23 lannen pou vin 30an. Sa swa pou ganny fer pou nouvo kliyan e osi pou kliyan ki deza annan loan.\nI annan fanmir ki annan later me ki napa mwayen finansyel pou fer survey lo zot later. Sa i vedir ki zot pa kapab donn en morso zot zanfan, pou ki li i kapab pran en loan e konstri en lakaz lo la. Swivan nou diskisyon HFC pou entrodwir e nouvo kalite loan pou survey, pour ki sa problenm i ganny rezourd. Sa fasilite pou konmanse apartir le 01 Zilyet sa lannen.\nNou’n osi diskit avek HFC lo size bann fanmir ki deza annan en lakaz, me ki zot lakaz i bezwen en pe reparasyon. HFC i deza annan sa ki nou apel Home Improvement Loan. Me apartir le 01 Zilyet sa lannen HFC pou kree en fasilite spesyal pou son bann kliyan ki’n ek li pou plis ki 12an.\nGouvernman in re egzamin sa Sistenm Pwen pou later. Dan nouvo revizyon abilite finansyel, bann aplikan in ganny revize pou sorti R800mil pou vin R550mil. Sa sanzman i osi annan en lenpak lo nivo saler sa laplikasyon. Dezormen sa nivo i sorti R15mil pou vin R12mil par mwan. Pou bann laplikasyon kot saler i pli ba, Minister pou pran en konsiderasyon zot savings. Pou bann aplikasyon ki’n fini kalifye pou en morso late,r sa bann revizyon pa pou afekte zot.\nKriter zesyon apre ki aplikan i ganny alokasyon pou reste strik ; setadir konstriksyon lakaz avan en peryod 5an.\nFrer ek ser Seselwa pri lavi i en size ki ganny diskite souvan. Lamazorite keksoz ki nou konsonmen isi Sesel i ganny enporte, ki swa manze, lenz karbiran e lekipman. E letan nou enport keksoz konman en pei, nou pa kapab etabli son pri. Par kont i annan bokou mezir ki Gouvernman in pran dan lepase pou ed fanmir kapab fer fas avek son bann depans. Sa bann mezir ki reste an plas ozordi, i annan en lenpak lo Bidze Gouvernman anyelman.\nAnnou ansanm rapel bann mezir ki nou’n pran pou adres sityasyon kou lavi. Tax lo plizyer santenn prodwir in aboli enkli lavyann legim, fri, juice, dizef, latizann e pli resanman nou’n tir VAT lo bwat ton.\nPandan sa dernyen 6an depi 2012 – STC in gard menm pri lo sa lalis komodite swivan ; lantir, lafarin, disel, disik, margarin, delwil tournsol, diri, dile anpoud, dile pti baba, ponm, zoranz, zonnyon e ponmdeter. Nou’n gard menm pri lo sa bann prodwi lo Mahe, lo Praslin e lo La Digue.\nSa langazman i koute i en depans anyel a en valer R35milyon lo lapar STC lannen pase. Dan nou zefor pou fer sir ki pri karbiran lo Praslin ek lo La Digue i reste parey lo Mahe, SEYPEC pou kontinyen abzorb sa kou.\nLannen pase sa kou ti plis ki R30milyon. 88poursan travayer in ganny en benefis swivan revizyon dan Lalwa Personal Income Tax. Sa i en mezir ki kot plis ki R450milyon tou le lannen. Sa larzan ozordi i reste dan pos travayer. I enportan ki nou reste okouran ki Gouvernman in fer. Zis sa 3 progranm setadir ; STC, mentenir pri karbiran lo Praslin ek La Digue ek Personal Income Tax in kout Gouvernman en sonm omwen R515milyon direkteman lo rediksyon pri lavi sak lannen.\nSa pa enkli lasistans dan domenn tel ki lozman, SPTC e lezot lasistans endirek tel ki ; tarif pou delo e tarif elektrisite pou lakaz. Logmantasyon dan pansyon retret pou nou bann dimoun aze.\nTrezyenm Mwan Saler ki’n ganny garanti dan Lalwa Lanplwa. E logmantasyon dan saler minimonm i osi trwa lezot mezir. En lot mezir ki mon ti a kontan anonse e ki pou ed lafanmir se en rediksyon dan pri gas. Sa pou sorti R17 par kilo pou vin R15 par kilo. Pou e boutey gas 9 kilo sa i vedir en rediksyon sorti R153 pou vin R135. Sa pou pran lefe apartir le 15 Mars sa lannen.\nMr Speaker parey zot konnen, i annan en maksimonm lo pansyon ki en dimoun i gannyen avek Fon Pansyon Sesel. Mon’n demann Fon Pansyon Sesel pou konsider lentrodiksyon en pansyon minimonm pou son manm.\nMr Speaker Leta nou Nasyon i osi depan lo leta lasante nou pep. Nou bann maladi ozordi i konparab avek bann pei avanse dan lemonn. Nou sistenm lasante i annan en bon nivo performans lo tretman maladi, me nou defi ozordi se prevansyon.\nDan lepase mon ti liste nou bann aki tel ki nivo vaksinasyon, kantite lannen ki dimoun i viv e plizyer lezot. Tou sa i tre byen, me avek sa bon swen lasante i annan responsabilite. Fason ki sakenn de nou, nou anmenn nou lavi ozordi i en gran fakter nou kondisyon lasante demen. Konplikasyon lye avek dyabet e maladi kardyovaskiler i pli gran lakoz lanmor dan nou pei ozordi.\nTrwazyenmman lo sa lalis se kanser. Dyabet e maladi kardyovaskiler i etrwatman lye avek nou still lavi. Sa i vedir keksoz ki nou manze, ki nou bwar, la kantite legzersis ki nou fer e plizyer lezot. I enportan alor ki nou mazin byen lo kalite e la kantite keksoz ki nou konsonmen. I enportan ki nou fer letan pou fer legzersis.\nSa lannen Gouvernman pou entrodwir nouvo pratik pou prevansyon. Serten maladi enkli serten kanser i erediter. Pou sa bann maladi erediter, Gouvernman pou etabli en sistenm pou demann fanmir sa dimoun ki’n ganny detekte avek sa maladi pou fer tes deteksyon boner. I kapab fer en diferans ant lavi ek lanmor. Dapre Lalwa nou annan en Board ki determin lekel ki bezwen en swen lasante aletranze. Zis lannen pase, 211 pasyan ti ganny tretman aletranze a en kou R37.6milyon. Ladan ti annan 47 zanfan.\nMon annan plezir ozordi pou anonse, ki tre prosennman nou pou lans en proze pou devlop en Lopital Spesyalize Providence. Gouvernman pou aste sa propriyete ki aktyelman pou Nouvobanq. Nou pou envit bann group Lopital enternasyonal ki enterese pou envestir pou konplet sa proze.\nLenfrastriktir ki asosye avek sa proze pou reste dan lanmen Gouvernman e son laspe operasyonnel pou ganny asire par en group spesyalize dan sa sekter.\nNou pou fer sa proze avek sipor Gouvernman L’Inde pou nou kapab entrodwir bann servis spesyalize ki ozordi i nesesit anvoy dimoun aletranze pou tretman. Par egzanp sa Lopital pou fer tretman radyo terapi ki ganny servi pou tret serten ka kanser. Nou tou nou konsyan ki ka kanser pe ogmante dan nou popilasyon e sa demars pou ed nou adres sa dan en fason sistematik. Sa proze i enn ki anmenn en nouvo dimansyon dan swen lasante ki disponib pou nou popilasyon. I annan osi bi pou kree loportinite ekonomik atraver tourizm medikal. Mon remersye tou bann profesyonnel e staff dan sekter lasante pou zot travay dir, devouman e langazman.\nLeta nou Nasyon i osi depan bokou lo leta nou lanvironnman. Ansanm nou bezwen kontinyen pran swen avek nou lanvironnman. Nou bezwen kontinyen protez nou bann lespes rar e andemik, nou bann ekosistenm frazil e osi kontinyen zwir bann resours natirel dan en fason soutenab.\nDan sa lobzektif Sesel pou kontinyen agrandi e osi azout bann nouvo landrwa proteze anliny avek prezervasyon nou lanvironnman marin pou adapte kont sanzman klimatik e devlopman nou Lekonomi Ble.\nDefi No.1 pou lemonn ozordi, se sanzman klimatik. Isi Sesel i annan en gran lantouzyazm parmi tou bann partener, pou nou redwir nou lenpak lo lanvironnman e amelyor nou konservasyon. Lannen pase nou ti deklar 15poursan nou Zone Ekonomik Eksklizif, konman bann landrwa proteze. E Gouvernman in donn son langazman pou ogmant sa sif ziska 26poursan mwan prosen. Ver Desanm 2020 nou pou ariv nou target 30poursan.\nFrer ek ser Seselwa sa menm lanvironnman i osi enportan ki nou gard li touzour prop pou byennet nou lasante, nou bann viziter ki vizit nou e fitir zenerasyon. En lanvironnman prop i konmans avek sakenn de nou kot nou reste dan nou kominote e osi dan landrwa piblik.\nDan sa zefor lannen pase Gouvernman in aprouv en nouvo Polisi pou zesyon salte. Sa lannen avek led Linyon Européen e Labank Mondyal, nou pou finaliz en Plan D’Aksyon a long term lo zesyon salte. Sa lannen Minister pou Lanvironnman e Lazans pou Lanbelisman e Zesyon Salte, pou konmans enplimant en nouvo lapros e mezir. Par egzanp ankouraz plis aktivite e resiklaz pou bann boutey an ver e osi enplimant en proze konverti salte a lenerzi an partenarya avek sekter prive.\nFrer ek ser Seselwa krwasans ekonomik in kontinyen pandan sa dernyen lannen e nou reste lo en larout pozitiv. Avek sa krwasans i vin en demann pou mendev – en fe ki mon ti fer sorti lannen pase. Dapre statistik pli resan pibliye Desanm 2018 par Biro Statistik ti annan an mwayenn 50,353 dimoun dan lanplwa formel.\nSa sif i enkli etranze ki lo en permi travay. Ver milye Fevriye sa lannen ti annan 22, 997 travayer etranze avek en permi travay. Lamazorite sa bann permi i dan sekter konstriksyon avek 6,888 permi.\nLotel e sekter Tourizm i annan 3,276 permi e sekter komers i annan 9,977 permi. Dan sekter byen etabli parey Tourizm, nou vwar ki sa prosedir pou anploy etranze i mars tre byen e prosedir i ganny swiv. Anplwayer i etabli en kontra avek anplwaye anba sipervizyon Departman Lanplwa e Departman Imigrasyon. Anplwayer e anplwaye i konn zot responsabilite.\nLer sa relasyon i mars byen, tou le de kote i benefisye e i ed nou lekonomi. Par kont letan dimoun i sey kas kontour keksoz pa mars byen e malerezman nou vwar serten lenstans resaman kot sa in arive. Letan napa Kontra dimoun i pran lavantaz lo zot prosen. Sa i pa byen.\nNou’n vwar lenstans kot serten anplwayer pa pe pey zot travayer. Sa i en leksplwatasyon. Ozordi mon lans en lapel avek lapopilasyon, si zot vwar bann lenstans kot zot soupsonn anplwayer pe pran lavantaz lo son anplwaye silvouple alert Lotorite. Les nou konnen pou nou kapab pran mezir neseser. Lenportans se ki sa labi i ganny arete toudswit e aksyon i ganny pran kont sa ki koupab.\nSif sorti dan Biro Statistik i osi montre nou ki nivo mank lanplwa i 3.5poursan. En sif ki vreman ba. Par kont nivo mank lanplwa parmi bann zenn aze mwens ki 25an i 14.5poursan. Sa i o. I annan plizyer Scheme ki Gouvernman in met an plas pou nou ede met zenn dan lanplwa. Par egzanp Gouvernman i annan en Scheme My First Job ki ede met zenn dan lanplwa letan zot fek fini zot letid post segonder. Sa Scheme pe mars tre byen.\nDan sa dernyen 2an 1481 zenn ti anrezistre lo sa Scheme. Ozordi selon statistik Minister Lanplwa selman 8 ladan i ankor pe rod en plas travay. Mon pran sa loportinite pou dir mersi bann lantrepriz e anplwayer ki pe servi sa Scheme. I annan 175 anplwayer ki’n pran sa bann zenn dan sa dernyen 2an.\nEn lot progranm se reskilling ki ede donn dimoun lantrennman neseser pou ki zot kapab ganny lanplwa.\nApartir le 01 Avril sa lannen i pou mandatwar pou tou anplwayer ki anploy travayer etranze lo GOP pou pran bann zenn lo progranm reskilling. Sa se avek bi ed Sesel dan nou zefor pou adres sityasyon mank lanplwa parmi lazenes. Dan nou zefor pou nou adres mankman dan konpetans teknik, Gouvernman pe travay etrwatman avek labank mondyal, pou nou annan en nouvo lekol teknik e vokasyonnel lo Ile Soleil. Sa pou ganny devlope an partenarya avek sekter prive e pou ede prepar nou bann zenn pou zot entegre e kontribye dan devlopman nou pei.\nAn 2018 statistik sorti kot bann Lazans lanplwa prive, in montre ki sekter prive ti anrezistre plis ki 1,225 postavek zot. Selon statistik Minister Lanplwa an 2017 e 2018 Lazans prive, in met plis ki 2,809 dimoun dan lanplwa. Mon ankouraz dimoun ki pe rod lanplwa pou anrezistre avek Minister ou avek en Lazans prive pou zot ganny lasistans neseser pou ganny lanplwa.\nMr Speaker lakantite loportinite dan lekonomi an se moman, e lakantite lanplwa ki sekter prive pe kree, i anmenn mwan lo size ledikasyon. Selon statistik 72 dimoun zenn konman vye ki pe ganny problenm ganny lanplwa, zot in selman konplet letid segonder. Sa sif i demontre lenportans ledikasyon. Lavites devlopman nou lekonomi i egzize ki nou bann zenn ki sorti dan lekol i pli byen ekipe pou lemonn travay ekipe an term konesans ekipe an term konpetans e ekipe an term latitid. I annan en gran lekspektasyon ki sistenm ledikasyon i reponn a sa demann toudswit me sa i reste en defi.\nMalgre bann defi koman lenfrastriktir e mank ansennyan, i annan en gran zefor dan bann lekol e bann sant profesyonnel pou reste touzour angaze. Mon remersye bann ansennyan e tou staff, zot bezwen nou sipor kontinyel zot bezwen sipor lafanmir e zot bezwen sipor lakominote.\nGouvernman pou kontinyen donn tou son sipor anver lenplimantasyon stratezi mwayen term pou ledikasyon 2018 a 2022. E stratezi devlopman resours imen 2018 a 2022. Tou lede avek bi adres defi nou resours imen e bezwen nou lekonomi. I kler ozordi ki bann problenm dan lakour, i annan en lenpak enorm lo lanvironnman, laprantisaz e performans nou bann zanfan. Sa i poz en defi reel pou nou sistenm ledikasyon. I enportan ki nou konpran ki ledikasyon i en responsabilite partaze. Ledikasyon i konmans dan lakour. Paran i reste premye edikater en zanfan. Nou bezwen fer sir ki nou zanfan ek nou zenn pa zis aprann dan lekol me zot aprann dan zot lakour e dan zot kominote osi. En lapresyasyon ek respe pour valer imen, respe pour Lotorite, respe pour zot prosen osi byen ki respe pour zot menm. Annou renouvle nou zefor pour fer sir ki nou zanfan i osi aprann nou kiltir e tradisyon Kreol ki sitan ris e ki en sours inifikater e si nou pa fer atansyon, i pour sap nou.\nMinister Lafanmir i annan progranm pandan vakans. An se moman kot Sosyete Sivil e lezot partner Minister i fer aktivite dan bann lekol. Apartir vakans Avril sa lannen, sa progranm pour ganny ranforsi par bann Lazans Gouvernmantal tel ki; Konsey Nasyonal pour Spor, Konsey Nasyonal pour Lazenes e Konsey Nasyonal pour Lar. Sa bann Konsey ansanm avek lezot partner, pour ogmant lakantite zanfan ki kapab ganny akse avek sa bann servis.\nBi se pour donn zanfan en landrwa pozitiv pandan vakans kot zot pe ganny loportinite pour devlop zot lekor e met zot lenerzi dan en aktivite pozitiv.\nProgranm vakans a osi familyariz plis zanfan avek aktivite sivik. Par egzanp dan Sekter Lanvironnman nou’n vwar bokou Lorganizasyon non-gouvernmantal ozordi pe ede avek linisyativ lanvironnman dan domenn tel ki Konservasyon e Ledikasyon lo defi global ki pe menas lemonn. Nou vwar ki bokou sa bann Lorganizasyon i ganny etablir e ganny zere par zenn e ki sa bann Lorganizasyon i annan bokou lenpak.\nSesel in fer bokou dan domenn Lanvironnman e mon fyer ler mon vwar nou zenn pe anmenn sa Sekter an avan. Spor, Lar, Kiltir e aktivite sivik i bann lafors pozitiv dan nou lavi, sa nouvo fason entegre nou bann progranm lo la par sa 3 Konsey Nasyonal ki mon’n mansyonnen ava kree sa loportinite adisyonnel pour ogmant partisipasyon. Mon ankouraz nou zanfan e nou zenn pour servi sa bann aktivite pour gard zot lekor angaze dan en fason pozitiv.\nSa lannen i annan Zwe De Zil. An se moman atlet i annan, i dan plenn preparasyon e bokou pe servi sa dernyen 4 a 5 mwan pour entansifye zot preparasyon. Mon swet nou lekip bonn sans, fer Sesel fyer an Zilyet sa lannen.\nMr Speaker serten landrwa i annan en gran valer Leritaz pour nou sosyete. Enn sa bann landrwa se la promenade Beau Vallon kot nou annan Regatta tou le lannen. Pour plizyer deseni sa later ti dan lanmen prive. Propriyeter in permet nou ziska prezan pour servi sa later pour fer plizyer aktivite.\nOzordi mon ti a kontan anonse ki Gouvernman in aste sa landrwa, pour ki nou bann zanfan, pti zanfan e aryer pti zanfan i osi kapab zwir akse avek sa propriyete. Nou pour konstrir serten fasilite pour ki sa landrwa i pli konvenab pour nou bann fanmir servi.\nFrer ek ser pep Seselwa se nou ki fer nou Lekonomi. Nou ki travay dan Sekter Lapes, Sekter Lagrikiltir, Tourizm, Telekominikasyon, Lekonomi Ble, Servis Finansyel, Konstriksyon, Komers, Pti Biznes e plizyer lezot ankor.\nLeta nou Lekonomi i stab. Nou pe pran swen avek zesyon nou Lekonomi. Perspektiv krwasans Ekonomik i reste pozitiv pour lannen 2019, kot Lekonomi i ekspekte kontinyen agrandi apre en lagrandisman 3.6poursan ki’n ganny estimen lannen pase.\nNou dedikasyon e nou travay dir pe permet nou avanse. Aktivite Tourizm i reste stab e sekter prodiksyon in agrandi. Par egzanp statistik ofisyel i montre ki prodiksyon ton dan bwat in ogmante pour depas son pli o nivo prodiksyon dan sa dernyen 10an.\nLannen pase nou ti akerir 361, 844 viziter, en logmantasyon 3poursan konpare avek 2017. Lakantite deviz ki Sekter Tourizm in anmennen parkont, li i ti ogmante par 16poursan. Statistik Labank Santral pe osi montre ki en pli gro porsyon sa reveni pe reste Sesel.\nNouvo kad klasifikasyon pour lotel, pour antre anfors sa lannen, e prezans nou Kiltir dan sa bann Letablisman pour form parti kriter ki pour lenfliyans ran en letablisman an term lar, lanmizik, lakwizin Kreol e lezot. Sa i a osi ede ogmant benefis ki Sekter Tourizm i annan dan Lekonomi e ede avek prezervasyon nou Kiltir.\nNou reveni deviz etranzer sorti dan lekonomi an antye ti ogmante par 12poursan lannen pase, ki reprezant $727milyon ki’n antre dan pei, me nou konsonmasyon i osi pe grandi. Preski menm lakantite deviz ki pe rantre dan pei in osi kit pei par nou depans. Deviz ki’n sorti dan pei ti $701 milyon lannen pase ki reprezant en logmantasyon 24poursan konpare avek lannen 2017.\nStatistik Labank Santral i osi montre ki loan endividyel in ogmante par 13poursan dan sa menm peryod. Sa i montre ki demann i reste o dan lekonomi Sesel. Menm si ozordi lekonomi pe fer byen, letan nou regard otour nou i annan bokou lensertitid dan lekonomi mondyal. Bann gran pwisans dan lemonn pe fer diskisyon. I annan gran diferans lo Polisi komers antre zot.\nPri karbiran pe montre bokou volatilité. Lerop kot lamazorite nou tourism i sorti pe osi pas dan lensertitid. An vi tou sa, nou bezwen reste touzour vizilan.\nBiznes aeryen enternasyonal i enn ki anmenn bokou risk e i pa en biznes ki fasil sirtou pour en pti lakonpannyen parey Air Seychelles kot resours i limite. An se moman Air Seychelles pe pas atraver en legzersis transformasyon ki ti komanse lannen pase. Sa i enkli en lesanz 2 avyon pour 2 nouvo avyon ki pli efikas. 1 pour arive an Zilyet sa lannen, en lot boner lannen prosenn. Sa i pour permet Air Seychelles konsantre son zefor lo larout rezyonal.\nSa plan transformasyon i bezwen sipor Gouvernman. San sa sipor Air Seychelles ti pour vin en lakonpannyen ki ti pour fer zis vol domestik e donn servis Ground Handling bann lakonpannyen enternasyonal ler zot apros Sesel. Sa opsyon i enn ki ti pour pli profitab e osi pli senp, me i en opsyon ki ti pour fer Sesel vilnerab ekonomikman. Nou ti pour bezwen fye 100poursan lo bann Lakonpannyen an deor pour anmenn touris.\nLo en pwen stratezik, Gouvernman pa pare pour met pei dan en tel sityasyon. Ozordi i annan bokou Konpannyen aeryen ki vin isi, me parey zot konnen, nou napa okenn garanti ki sa pour toultan le ka. Avek nou lekonomi ki telman depandan lo tourizm e alor tre enportan ki nou mentenir Air Seychelles touzour avek sa kapabilite pour fer vol enternasyonal. Air Seychelles i reste pour nou e Lendistri Tourizm sa Polisi lasirans ki neseser pour sofgard sa pilye nou Lekonomi. Me lasirans i vin avek en pri. I koute.\nDan en lanvironnman tel konpetitif kot menm bann gro Lakonpannyen aeryen pe ganny difikilte pour reste ouver, i enportan ki nou kontinyen siport Air Seychelles pandan sa moman transformasyon. Alor nou’n deside pour sibvansyonn Air Seychelles $6milyon par an pour sa prosen 5an a parti sa lannen. Etihad ki partner Air Seychelles in fini met tou son kontribisyon.\nMr Speaker Gouvernman pe envestir dan lenfrastriktir pour permet sekter prive pozisyonn li lo bann lenvestisman lonterm e bann loportinite dan le fitir ki pour annan dan lekonomi. Mon rapel zot ki lenvestisman dan lenfrastriktir, i en lenvestisman dan lefikasite biznes e sa i en lenvestisman dan rediksyon kou lavi a lonterm.\nAn se moman i annan bann proze mazer ki dan en staz avanse zot lenplimantasyon. Enn sa bann proze se agrandisman danm La Gogue ki pour kout R185milyon. Mon ti vizit danm La Gogue e vwar sa proze pour mwan menm. Nou pe ogmant oter sa danm pour li kapab tenir plis delo. Apre ki travay i konplete, kapasite sa danm pour ogmante pour vin 1.6milyon tonn delo ki vedir 1.6bilyon lit. Sa i reprezant en logmantasyon 600mil tonn delo, ki vedir 600 milyon lit.\nPour annan en faz dan sa proze kot i pour neseser pour fer travay dan fon sa danm. Pou sa posib, tou delo pour bezwen ganny tire dan danm.\nSa faz pour pran 2 mwan pour konplete e dapre plan PUC, i pour komans dan mwan Zilyet sa lannen. Pandan sa 2 mwan ki travay pe deroule, nou servis delo pa pour alaoter ki nou abitye, sa pour kree lenkonvenyans an partikilye zabitan dan nor Mahe pour ganny afekte. Ozordi mon demann zot konprenezon e korperasyon pandan sa peryod.\nI annan serten mezir ki mon ankouraz bann fanmir pour pran, tel ki; lenstalasyon tenk delo. PUC i deza annan en Scheme pour ed dimoun finans zot tenk.\n2enm proze mazer i annan pour fer avek kapasite PUC, pour transport kouran lo en rezo 33mil volt e osi donn li en larout alternativ pour distribisyon kouran. Parey nou’n remarke sa rezo, pe ganny enstale anba later, souvan, souvandfwa anba semen. Sa proze i tre enportan pour minimiz risk koupir kouran. Transmisyon ot voltaz, i osi ogmant efikasite ki vedir PUC pour bril mwens karbiran pour prodwir elektrisite dan le fitir.\nSa i bon pour nou lanvironnman. I osi redwir lakantite deviz etranzer ki nou depanse lo lenportasyon karbiran.\nAn vi devlopman sosyoekonomik dan Was, Les e Sid Mahe sa proze a permet PUC fourni nouvo demann pour elektrisite dan mwayenn e lonterm. Benefis i kler. Me pandan ki sa proze ki pe kout R450milyon pe ganny enplimante, mon konnen i pe kree lenkonvenyans. Mon remersi tou dimoun pour zot korperasyon pandan ki sa travay pe deroule.\nLo La Digue proze desarz ki’n fini komanse pour kout plis ki R200milyon. Sa proze i enportan pour soustenabilite La Digue. PUC pour osi enstal en kab elektrik ant Praslin ek La Digue pour amelyor servis elektrisite lo La Digue. Sa i en kou R140 milyon.\nSa 4 proze ki mon’n mansyonnen pe kout R975 milyon. Gouvernman pe fer son mye an sa ki konsern lenvestisman. Me i osi kler ki striktir tarif ki nou annan ozordi i annan son limitasyon.\nKomisyon Lenerzi pour fer en letid e soumet rekomandasyon lo en nouvo striktir tarif pour PUC.\nMr Speaker en lot proze mazer ki mon anvi adrese, se proze Por Victoria. Lekivalans plis ki 65milcontainer 20 pye, i ganny mannye lo Por Victoria par an. Ozordi nou annan en congestion dan Por akoz son limitasyon.\nLer mon ti vizit Por resaman, mon’n vwar pour mon menm travay ki Lotorite Por i bezwen fer. Sa se avek bi ogmant longer Por pour fer li enn ki 600 met longer, retir bann seksyon ki pa an bonn kondisyon e ogmant siperfisi teren ki Por i annan. Travay konstriksyon pour komanse an Fevriye lannen prosenn. E pandan ki sa travay pe ganny fer pour annan kontrent dan loperasyon lo Por. Serten lazistaz pour bezwen ganny fer par tou dimoun ki servi Por -enportater, Lazans osi byen ki tou travayer lo Por.\nPour annan konblaz ki pour bezwen ganny fer. Por aktyel pour bezwen ganny kase, serten batiman pour ganny demolir, lespas pour bezwen ganny partaze avek travayer konstriksyon, landrwa mouyaz pour bato pour diminyen e bokou lezot kontrent.\nPour annan anviron 500 travayer konstriksyon lo sa proze. Gouvernman pe pran otan mezir pour redwir lenkonvenyans. Nou’n agree ek SEYPEC i fer en mouyaz tanporer lo zil Romainville pour ki bato karbiran pa blok Por.\nApre ki Por in ganny agrandi, bato pour kapab ganny desarze bokou pli vitman ki ozordi, e Por pour kapab mannye plis bato a la fwa. Tou sa pour fer li vin pli fasil pour lenportasyon ki pour ede redwir kou lavi e osi ogmant leksportasyon.\nAnkor enn fwa mon remersi tou dimoun davans pour zot korperasyon pandan ki sa travay pe deroule.\nPor Kargo lo Praslin pour osi ganny amelyore. Travay ki estimen pour kout plis ki R120 milyon pe ganny fer an faz lo en peryod 5an. Sa travay in fini komanse e travay lo Por li menm pour vini ver lafen sa lannen. Travay lo lespas ek batiman otour sa Por, pour fasilit komers lo Praslin e osi ede redwir kou lavi pour Pralinwa, sa pour enkli fasilite warehouse e plis lespas pour container.\nLo La Digue travay pour ganny fer lo Por La Passe. Sa proze ki pour kout R25milyon an tou pour komanse sa lannen. Travay pour komans par fer lespas otour sa Por vin pli fon e konstriksyon en miray pour ogmant lakantite lespas ki i annan pour bato koste. Sa 2 travay pour fer li posib pour separ aktivite kargo ek aktivite pasaze, pour ki aktivite lo Por La Passe i vin pli an sekirite.\nMr Speaker nou progre e nou prosperite, i osi depann lo mentenir lord ek lape. Manda lapolis se pour mentenir lord ek lape dan pei, prezerv sekirite entern e pour fer fas avek kriminalite. Anliny avek sa manda travay dan Lapolis in ogmante.\nNou’n vwar en rediksyon 8poursan dan krim dan pei lannen pase konpare avek lannen 2017. Nou’n osi vwar amelyorasyon dan lakantite ka ki’n ganny rezourd par CID pandan sa menm peryod. Sa i ankourazan.\nKomisyoner Lapolis pe enplimant en nouvo plan ki apel ‘’Back to Basics.’’ Bi sa plan se pour asire ki nou annan en Lafors Lapolis profesyonnel, angaze e efikas. En Lafors Lapolis ki i annan mendev kalifye. Lapolis pe kontinyen ranforsi son kapasite entern e zot pe kontinyen anvoy zofisye Lapolis pour fer lantrennman aletranze.\nMwan prosenn Servis Lentelizans Sesel pour ganny etablir la ki nou annan en nouvo Lalwa. Sa pour ed Lapolis dan son konba kont trafik drog, krim organize e lasezi bann byen malaki.\nMon lans en lapel avek tou bann Lazans e tou sitwayen pour travay etrwatman avek Lapolis pour adres bann ka nwizans ki pe afekte nou kominote toulezour. Se selman atraver en partenarya pli solid e an travayan ansanm, ki nou pour kapab atenn nou lobzektif. Nou bezwen travay ansanm pour mentenir lord dan nou pei pour ki nou sitwayen i santi zot anpe e osi an sekirite. Mon remersi tou zofisye Lapolis pour zot travay dir; reste touzour profesyonnel, devoue e angaze pour protez nou sitwayen.\nMr Speaker nou annan en gran Zone Ekonomik Eksklizif ki 1.37milyon kilomet kare. Sa i reprezant plis ki 8, 500 fwa siperfisi Mahe. Sesel pe kontinyen resevwar bokou sipor teknik e finansyel, pour ed nou pli byen enplimant nou stratezi sekirite maritim.\nAn sa ki konsern Ladefans, Coastguard, pour annan en prezans permanan lo serten nou bann Zil Elwanye sa lannen. Sa i avek bi ranforsi proteksyon nou Zone Ekonomik Eksklizif kot ozordi i annan lapes ilegal, trafik drog e vol lo nou resours maritim. Mon oule remersi tou Manm Lafors Ladefans Sesel pour zot disiplin, profesyonnalizm e devouman.\nFrer ek ser Seselwa, pour nou pli kapab servi nou sitwayen, Gouvernman ozordi i swiv prensip latransparans, bon gouvernans e rann kont. Gouvernman pe met pli gran zefor lo rezilta, en pratik pli byen koni koman Results Based Management. Sa pratik pour akseler tou bann mezir ki nou anvi met an plas.\nGouvernman in fer bokou progre lo prose bidzeter anba sa travay Results Based Management. An rezilta ozordi piblik pe ganny plis valer pour larzan ki Gouvernman i depanse. Nou osi pe fer progre lo nou abilite pour mezir e evalye performans dan en fason pli striktire, me sa i pa sifi.\nNou’n pran mezir pour ranforsi planifikasyon en prose ki enkli preparasyon nou stratezi Nasyonal; nou pour ranforsi zesyon resours imen pour amelyor lefikasite e performans Gouvernman.\nLenstiti Guy Morel pour annan en rol kapital dan formasyon e lantrennman bann travayer servis piblik. Nou pe diriz ver sa ki nou apel ‘’digital government’’ ki a permet nou sitwayen ganny akse avek servis pli vit e pli efikas.\nNou pe travay an partenarya avek Labank Mondyal, pour ki nou annan akse avek lekspertiz enternasyonal ki pour ed nou annan meyer rezilta pour Sesel. Mon remersye tou travayer servis piblik pour zot travay dir e devouman.\nAnnou kontinyen sa parkour lo bon Gouvernans, latransparans e rann kont. Sa parkour malgre i annan parfwa lobstak kot lentere personnel i vin an zwe. I en parkour ki enportan nou kontinyen ansanm pour benefis Sesel.\nFrer ek ser Seselwa se nou lepep Seselwa ki fer Leta nou Nasyon. Nou pei in antre dan en nouvo letap. Dan sa letap i tre enportan annan en balans ant kantite larises ki nou posede e larises ki nou kapab distribye. Bann konsonmasyon endividyel e konsiderasyon lezot ki dan bezwen ant en o nivo lekspektasyon e kapasite realist pour zwenn sa bann lekspektasyon.\nPour nou al an avan dan sa letap nou bezwen travay pour annan en vizyon kler koman en Nasyon. Sa vizyon i en rezilta travay konsiltasyon avek tou bann partner dan nou sosyete. Nou vizyon i al ver en lavenir soutenab e enklizif, sa se vizyon 2033.\nOzordi mon dir mersi tou bann sitwayen ki’n partisip aktivman dan sa legzersis enportan. Dan sa nouvo letap nou pe fer bokou pour konstrir bann Lenstitisyon pour fer sir ki bann Lenstitisyon i protez laliberte, dinyite e Drwa Imen tou nou sitwayen. En letap kot nou konpar nou avek bann pei pli avanse; en letap kot nou tou nou bezwen os nou standar e servis pour mont pli o pour fer pli byen, me pour reste touzour imen e gard nou konpasyon, gard nou lakey, gard nou imilite e gard nou disiplin.\nSa letap ki nou’n arive nou’n vwar en louvertir, Lapres lib, lekspresyon lib, lespas pour dan lord e lape, manifeste sa ki nou kontan e sa ki nou pa kontan. Nou pe osi temwanny vre lafors nou Konstitisyon kot i annan sa ki nou apel vre checks and balances lo sa 3 Brans ki form Gouvernman, setadir Lezislatif, Zidisyer e Egzekitif, me pour nou kontinyen avanse, i enportan ki nou sitwayen i kontinyen ganny ledikasyon e lenformasyon pour apresye pli byen bann fonksyon e manda nou Konstitisyon e bann Lalwa ki etablir rol bann Lenstitisyon.\nMedya i annan en rol pour li zwe, pour li balanse, pour li donn lenformasyon e pour li edike. Dan sa letap ki nou’n antre ladan nou’n osi temwanny en lot fenomenn, e sa se rezo medya sosyal – en platform kree par teknolozi modern ki permet lekspresyon lib e lesanz pwennvi ant pei ek pei, ant frontyer ek frontyer, ant zanmi ek zanmi, ant fanmir ek fanmir. Me la i annan osi négativité e danze. Nou bezwen fer atansyon e i bezwen annan sirveyans bann paran lo aktivite bann zanfan. Sa osi i vedir ki sitwayen pa kapab o non la demokrasi servi son laliberte pour met nenport kwa lo rezo sosyal. En post negativ i kapab bles santiman lezot dimoun, i kapab anmenn diskord dan fanmir, i kapab afekte zimaz Sesel, i kapab osi afekte nou larmoni e nou trankilite ki enn nou bann pli gran aki koman en Nasyon. Nou pa devret met keksoz ki al kont lespri preanbil nou Konstitisyon, kont parol nou Lim Nasyonal, kont nou bann bon valer ki nou krwar ladan, ki al kont nou lidantite ki nou’n forze ansanm.\nFrer ek ser Seselwa nou pe kontinyen nou parkour ansanm. Ansanm nou pe progrese. Lo Lendeks Persepsyon Koripsyon dan lemonn, nou premye dan Lafrik e 28enm dan lemonn, lo Lendeks Kapital Imen nou premye dan Lafrik e nou 43enm dan lemonn. Lo Lendeks Lasante Losean nou premye dan Lafrik e nou 33enm dan lemonn.\nNou progre frer ek ser Seselwa pa’n ariv par azar. Nou progre se gras a nou travay dir ansanm; ansanm nou bezwen kontinyen valoriz en kiltir travay dir.\nOzordi mon dir mersi lepep Seselwa pour zot kontribisyon pozitiv anver Leta nou Nasyon e mon renouvle mon langazman pour kontinyen travay pour Sesel e pour tou Seselwa.\nSesel i reste Pli Gran ki Nou Tou!. E mon demann Bondye pour kontinyen Beni nou pei. Mersi.\nMon remersye Prezidan Larepiblik Msye Danny Faure pour son mesaz lo Leta Lanasyon. Prezidan, mersi. Avan nou kite mon ti a kontan enform tou dimoun ki Lasanble pour repran son travay lendi le 4 mars ek repons lo mesaz Prezidan par le 2 Leaders, Leader Lopozisyon swivi par Leader Zafer Gouvernman e apre repons i ava sorti kot lezot Manm Onorab.\nPour fini tanto mon demann bann envite pour zwenn nou dan Lobby pour en pti resepsyon. Mersi zot tou pour zot latansyon e bonn sware. Lasanble i adjourn ziska Lendi le 4 Mars 9er bomaten.


Lazournen Lafanmiy-Minis i demann lafanmiy pour koste\nMinis in dir sa dan son mesaz alokazyon Lazournen Lafanmiy ki ganny selebre ozordi.\nTeks entegral mesaz Minis Lloyd i lir koumsa :\n« Alokazyon Lazournen Lafanmiy mon profit sa lokazyon pour swet tou fanmiy Seselwa ‘Bonn Fet’.\nI osi en moman kot mon ti a kontan ki nou tou nou fer en pti refleksyon ansanm lo lenportans en bon fanmiy.\n« Parey toulezour nou tande, lafanmiy i pilye nou sosyete. Pour annan en sosyete solid, nou bezwen annan bann bon fanmiy avek bann bon valer, model pozitiv, bann paran responsab, bon zanfan e lanmour i bezwen renyen.\n« Tou sa i enportan akoz i ed nou pour fonksyonnen e fer fas avek bann defi ki nou rankontre dan nou lavi toulezour.\n« Si nou pran realite ozordi, nou trouv nou avek bokou sitiasyon difisil, par egzanp problenm drog ki pe ravaz bokou nou bann zenn e anmenn konfli ek divizyon dan fanmiy. Bann konportman imoral ki nou konstate resaman i en vre konsern pour nou sosyete. Serten nou bann manm fanmiy ki pli vilnerab pe ganny neglize, abandonnen e abize. Bann kriz global avek nou reform ekonomik i osi prezant nou avek bokou defi me se atraver difikilte parfwa ki fer nou sorti nob e meyer. Se sa bann defi ki fer nou for. « Annou koste ansanm, annou reste ini, e ansanm annou annan en vizyon komen, devlop rezilyans, e trouv resours pour sirmont tou sa la.\n« Annou dan sa moman kot nou pe fer fas avek bokou defi, reafirm nou langazman anver nou fanmiy e osi nou kominote. Annou alor koste ansanm tou fanmir Seselwa pour selebre Lazournen Lafanmiy.\n« Annou felisit tou bann fanmiy solid e rezilyan ek bann ki pe esey zot mye pour demontre sa bon legzanp.\n« Pour tou bann fanmiy ki dan lapenn ou pe fer fas avek difikilte, e osi fanmiy bann ki pe ganny tenir otaz an Somali nou dir zot pran kouraz, nou solider avek zot e ozordi nou lapriyer i al pour zot. »


‘Home Ownership Scheme’ - Kliyan ki kalifye pou ganny zot lakaz byento\nBann kliyan Housing Finance Company (HFC) ki’n deza kalifye anba ‘Home Ownership Scheme’ pou ganny zot lakaz byento.\nSa i baze lo en plandaksyon pour bann dimoun ki’n fini pey zot lakaz ki pou ganny zot transfer par lafen Zilyet sa lannen. Lezot ki azour dan zot kontribisyon pou ganny zot lakaz dan en dele 12 mwan.\nSe Minis pour Litilizasyon Later ek Lakaz Christian Lionnet ki ti fer sa deklarasyon dan Lasanble Nasyonal yer bomaten letan i ti pe reponn en kestyon poze par lider lopozisyon dan lasanble Onorab David Pierre.\nMinis ti eksplike ki son minister i annan en polisi kler lo kantite letan ki en dimoun i ganny son lakaz apre ki in konmans fer kontribisyon regilye, e sa i en maksimonm letan 12 mwan. Dan ka kot apre douz mwan sa kliyan pa ankor ganny son lakaz, i ti dir ki sa i akoz i pa pe kontribye regilyerman e pa azour avek son peyman.\nMsye Lionnet ti azoute ki i annan bann kriter zis e egal baze lo bezwen, langazman e responsabilite sa kliyan.\nDan kad sa bann kriter, minister in devlop en sistenm ‘Housing Points’ ki defini priorite baze lo sitiasyon lozman aktyel sa kliyan.\nKriter i kapab sanze baze lo en sistenm prioriter pour bann ki dan pli bezwen e lo en baz endividyel dapre evolisyon dan son sitiasyon.\nPar egzanp, si i form en koup e ganny zanfan i kapab ganny en pli gran lakaz.\nDan sa ka, minis in demann bann aplikan pour fer zot demann prioriter atraver zot distrik ou direkteman kot minister. Sa i osi aplik pour bann ki pe pran en lòn pour konstrir ou amelyor zot lakaz.\nDan kad ‘Home Ownership Scheme’, Minis Lionnet ti anonse ki dan wit lokater Vilaz Lespoir Union Vale, set ki’n fini pey zot lakaz pou ganny zot lavant later ek lakaz avan lafen sa mwan.\nDan menm laliny, dan nef fanmiy ki an se moman pe reste dan bedsitter Ma Joie, trwa i sipoze ganny en lot lozman me zot pa azour avek zot kontribisyon. Sa lezot sis pou reste lanmenm pour lemoman akoz zot en bann pti fanmiy.\nSepandan, minis in fer resorti ki dapre son politik, gouvernman pa pou vann sa bann lakaz akoz zot devret ganny servi lo en baz tranzitwar. Me, bann gran fanmiy ki kalifye pou kontinyen ganny transfer dan lezot lakaz. Koman legzanp, minis ti dir ki sa bann transfer ti reprezant 9% alokasyon lakaz lo Zil Perseverance.\nMinis in osi ensiste ki lwaye pour sa bann bedsitter pa sibstansyel e ki zot lokater i okip bann pti mentenans alor ki Property Management Company (PMC) i fer bann renovasyon mazer.\nAvek bi ofer plis lakaz a bann fanmiy Seselwa, Minis Lionnet ti osi anonse ki parey gouvernman in aste bann lakaz Société du Logement Belvedère, minister in fer en lof pour aste bann lakaz sa sosyete Pascal Village. In endike ki sa i kapab materyalize dan prosen de mwan, e parey dan ka Belvedère, i annan posibilite ki bann lokater pa pey okenn lokasyon vi ki sa bann lakaz i dan move kondisyon.\n“Napa en pli bon lokater ki gouvernman. Zabitan Pascal Village i dan bon lanmen, » minis ti dir.\nI ti azoute ki en letid preliminer in deza ganny fer e ki gouvernman pou etal en plan devlopman senk an avek bann zabitan pour ki i annan en redevlopman avek konstriksyon flat nef dan sa landrwa.\nHFC pe anmenmtan demann sa bann zabitan, e osi lezot Seselwa, pour konmans kontribye dan nouvo lakaz ki zot pou gannyen dan lefitir.\n« I dan ou lavantaz pour ou ‘save’ pour ou ganny ou prop lakaz. Ozordi HFC i ofer ou lentere pli o ki labank komersyal,» minis responsab pour lakaz ti dir.\nMinis Lionnet ti osi fer rapel de lot scheme ki egziste pour permet sak fanmiy ganny son prop lakaz. Sa i ‘Second Housing Scheme’ kot minister pe ankouraz e pou asiste bann zenn kliyan pour konstrir en dezyenm lakaz lo later zot paran anba, e ‘Smart subsidy’ kot fanmiy ki annan en reveni 6 mil a 20,000 roupi par mwan i kapab ganny ant 50,000 e 200,000 kado avek gouvernman pour ede konstrir zot lakaz.\nMinis ti kanmenm azoute ki de lot kote, gouvernman pe osi fer zefor pour stabiliz pri materyo konstriksyon olye ogmant lakantite larzan ki i donnen dan lòn. Koman legzanp, i ti sit Seychelles Trading Company (STC) ki’n antre dan marse materyo konstriksyon e ki’n permet pri pour desann. Par egzanp, en met tol i aprezan vann 80 roupi olye 150 roupi parey oparavan!\nDan sesyon Lasanble Nasyonal yer, bann manm ti osi aprouv de mosyon. Premye ki ti prezante par manm proporsyonnel Parti Lepep Onorab Sylvianne Valmont, ti demande ki Lasanble Nasyonal I siport tou demars pour ki SADC Parliamentary Forum (SADC PF) I transform an en parlman rezyonal.\nDezyenm mosyon ki ti sorti kot Lider Biznes Gouvernman dan Lasanble Nasyonal Onorab Marie-Antoinette Rose ti demann Lasanble pou ratifye Lamannman Doha a Protokol Kyoto ki demande pou redwir emisyon gaz karbonik dan latmosfer e ki kontribye a sanzman klima.


Lasanble Nasyonal i aprouv Bidze 2012\nPandan trwa zour – depi Lendi ziska Merkredi -- bann manm Lasanble ti pe fer deba lo sa bidze 3.5 bilyon roupi ki’n propoze pour bann depans pei pour lannen prosenn e ki Vis-Prezidan Faure ti prezant avek Lasanble Mardi 29 Novanm.\nDan son larepons final pour konklir bann deba, Msye Faure ti komant lo kalite bann largiman ki bann manm in fer lo sa bann diferan alokasyon propoze dan sa bidze, lenpakt ki zot pou annan lo nou pei, nou lafors travayer e dimoun dan kominote, fason ki zot ti a swete vwar sa bann larzan ganny depanse pour kontinyen amelyor lavi tou dimoun e bann diferan defi ki reste pour sirmonte.\n«Atraver bann deba nou’n antann lavwa bann reprezantan lepep eksprim kondisyon lavi ek laspirasyon nou pep e pe rod plis lazistis, plis fairness, plis konpasyon pour nou dimoun.\nZot pe demande ki sekter piblik ek sekter prive zot vin pli efikas e ki progranm ek servis ki zot ofer i pli efektiv.\nSa bann lavwa i donn lespwar, en lespwar prometan ki si nou travay avek pasyon ek plis linite, ansanm nou pou soutenir prosperite ekonomik nou pei dan lannen 2012,» Msye Faure ti dir.\nMsye Faure ti fer resorti ki atraver profonder analiz ki bann reprezantan lepep dan Lasanble in fer, i vwar ki zot in pran letan pour konpran bann defi ki en pti pei avek en pti lekonomi parey Sesel i bezwen fer fas avek.\n«Zot in konpran klerman sours bann difikilte ki annan lenpakt negativ lo lekonomi nou pei, zot konnen kwa lakoz logmantasyon dan pri karbiran e pri manze e zot konnen kwa ki gouvernman pe fer pour minimiz sa bann sok lo nou bann sitwayen,» Msye Faure ti azoute.\nI dir ki in apresye bann kritik konstriktiv ki bann reprezantan lepep in anmennen e dekri koman en challenge bann nouvo propozisyon ki zot in avanse.\n«Nou dan en lot lepok e lemonn osi i dan en lot lepok. Nou’n vin en vilaz global. Sistenm finansyel lemonn pe vin pli entegre e parey Prezidan Michel i dir, nou bezwen vin pli rezilyan,» Msye Faure ti fer remarke.\nI ti azoute i enportan ki sekter piblik ek sekter prive i prepar nou bann travayer pour pli byen adapte dan sa nouvo lanvironnman.\nVis-Prezidan Faure ti osi koz lo sa ki in dir i bann risk imedya lo nou pozisyon finansyel e ekonomik e sa se:\n• Problenm piratri ki pe afekte nou lendistri lapes ek tourizm e ki i annan en provizyon dan bidze pour ed gouvernman kontinyen fer fas avek sa sityasyon ;\n• En bidze siplemanter pou ganny prezante semenn prosenn devan Lasanble Nasyonal pour rod son laprouvasyon pour kapab donn lasistans Air Seychelles pour li kouver son bann depans pour mwan Novanm ek Desanm\n• Aktivite nou bann tenk petrol in redwir e lakoz prensipal i akoz demann pour transportasyon prodwi petrol par bann pei endistrialize in desann ;\n• Minister Finans ek Komers ansanm avek Sepec pe al antreprann en revi stratezik lo loperasyon bann tankers e sa menm si pozisyon finansyel Sepec koman en lakonpannyen i reste pozitiv gras a son aktivite eksportasyon karbiran avek bato ton e bato kargo ki vin lo Port Victoria.\nAnliny avek sa bann pwen, Msye Faure ti fer remarke ki fodre pa nou esper nou perdi sa ki nou annan pour nou apresye sa ki nou ti annan, me plito annou apresye sa ki nou annan ozordi, annou pran swen avek sa ki nou annan ozordi, annou konsolid sa ki nou annan, annou batir lo sa ki nou’n kree akoz se travay ki kre larises e se travay ki a labaz en sosyete.\nMsye Faure ti ankor en fwa retras progre ki’n annan dan demars pour kontinyen amelyor kondisyon travay ek saler travayer.\nI ti fer remarke ki i annan en kantite keksoz ki pou benefisye travayer ek tou sitwayen dan Bidze 2012 e ki sa i devret servi pour ilistre zefor gouvernman pour kontinyen amelyor kondisyon travay ek saler travayer Seselwa.\nMsye Faure ti dir ki malgre tou bann risk ek lensertitid dan lekonomi mondyal, sa ki kler pour nou isi Sesel se ki nou’n adopte bann polisi ekonomik e finansyel ki tre solid e ki bidze pour 2012 in pran an kont sityasyon ki pe deteryore dan lekonomi modyal, pli partikilyerman dan zón Ero.\n«Bidze 2012 i en bidze pour lepep e pour tou Seselwa,» Vis-Prezidan Faure i dir.\nAntretan Lasanble Nasyonal pou rezwenn ozordi dan staz komite pour diskit lezot laspe sa bidze.


La ou sans pour montre ou talan konman en akter, santer ou danser\nKomite ki pe organiz selebrasyon pour Lafet Nasyonal pe fer en odisyon zeneral Merkredi le 13 Fevriye zisteman pour swazir dimoun avek nenport sa bann kalite talan. Sa odisyon pou deroul kot Sant Konferans Enternasyonal apartir 4er edmi apremidi.\nRezon par deryer en tel demars pour rod akter, santer ou danser se akoz parmi bann aktivite ki komite Lafet Nasyonal pe organize sa lannen i en gran pyes teat mizikal e pour sa i pou bezwen plizyer dimoun avek sa bann kalite talan.\nMeter ansenn sa pyes, santer e mizisyen Seselwa tre renonmen Patrick Victor in dir dan en antretyen sa semenn ki komite pe fer sa odisyon pour donn sans plis nouvo dimoun pour vin devan e fer piblik dekouver e konn zot.\n«Tou akter, santer ek danser ki deza popiler, zot osi si zot anvi ganny konsidere pour en rol dan sa pyes zot bezwen fer sa odisyon e sa i pour rezon plis fairness ek transparans,» Patrick ti fer resorti.\nAn sa ki konsern sa pyes limenm ki ziska prezan pa ankor ganny en tit, Patrick i dir i baze lo en maryaz Seselwa .En madanm ki ti’n al reste aletranze pour en kantite lannen aprezan pe retournen pour vin fer maryaz son fiy isi Sesel avek en Seselwa.\nSe granpapa sa zenn fiy, Joseph mye koni koman Pa Jo, ki pe rakonte ki mannyer tou sa bann preparasyon pour sa maryaz ti pase.\nFodre dir ki letan i pe fer son rakontaz, sa msye, ki en fakter par profesyon, i osi de tanzantan fer rapel son prop maryaz avek son madanm Anne-Marie ki li i en ansennyan par profesyon. Sa lepok letan i ti anmoure ti zis apre lager e i ti’n fek retournen sorti Tobrouk, son mouswar dan son likou e ti napa konman li.\nSa 2 zans sakenn avek zot profesyon tre nob sa lepok ki ti permet zot zwenn e konn bokou dimoun i fer ki zot annan bokou keksoz pour koz lo la e plizyer anekdot pour partaze e tousala i deroul atraver bann senn ek senaryo parfwa ranpli avek limour.\n«Sak sa bann senn e senaryo ki zot evoke i dan en konversasyon ou lezot form lekspresyon kot bann motif pour sanson ek ladans ki al avek i sorti,» Patrick i dir.\nPatrick ti osi fer remarke ki sa pyes pou enkli bann moman e morso pirman tradisyonnel kot pou annan romans ek lezot ladans e osi sanson ek ladans dan stil pli modern.\nBann diferan senn ki montre levolisyon dan fason Seselwa ti viv e selebre bann diferan lafet e levennman pou osi sorti for dan sa pyes e fodre fer remarke ki bann fason abiye e pennyen ki osi al avek pou osi ganny demontre.\n«An gro bi en tel pyes se pour permet dimoun dekouver diferan letap levolisyon sosyete Seselwa. I annan bokou keksoz ki nou’n viv e eksperyanse ki petet i annan nou hi’n oubliye e bokou ki pli zenn pa konnen e sa pyes pou permet nou redekouver tousala,» Patrick ti dir.\nPatrick ti azoute ki sa pyes ki pou al pour 2 erdtan pou permet lodyans reviv bann moman eksitan e osi komik nou pase.\nApre odisyon pour swazir bann dimoun neseser (anviron en 30enn) pour sa pyes, Patrick i dir repetisyon i ekspekte komanse boner mwan prosen.


Lekor sa zonm in ganny idantifye konman Daniel Kevin Meme.\nDapre lenformasyon ki lapolis in ranmase sa msye ti’n absante kot son lakour depi Merkredi 2er apremidi. Lapolis in konmans en lanket dan sa ka.\nLapolis in osi raporte ki Raynold Barbe e Francis Rose ki reste Baie Ste Anne Praslin e Christopher Volcère ki reste Grand Anse Praslin in kondann 1-an prizon pour pa devwal lofans vole an servan vyolans konmet par en lot akize.\nZot ti komet sa lofans le 30 Out, 2011 ler zot ti konnen ki en zonm ti’n vol 174,000 roupi pour en madanm an servan vyolans e zot ti kasyet sa.\nZot in osi kondann 3 mwan prizon pour resevwar popriete ki zot ti konnen ou annan rezon pour krwar i popriete ki’n ganny obtenir ilegalman. Santans pou mars separeman.\nJude Jean ki reste St Louis in kondann 9-an prizon pour 3 sarz vol. I ti komet enn sa lofans vol le 18 Mars 2012 kot i ti vol en senon larzan avek pandan pour en madanm pour en valer 2500 roupi. Dan sa de lezot ka, Jean ti vol de telefonn portab anvil pandan mwan Zanvye 2013, enn valer 100 Ero e lot 2600 roupi.\nLapolis in osi raporte ki en zonm aze 25-an ki reste Côte d’Or, Praslin in ganny anmennen ankour le 14 Avril, 2013 lo lofans koz dimal grav e i pe rimann pour 10 zour. Sa zonm ti konmet sa lofans le 13 avril, 2013 ver 8er37 aswar Côte d’Or menm e i ti ganny arete son landmen le 14 Avril, 2013 5er50 apremidi. Lapolis pe kontiny zot lanket dan sa ka.


Dan Lasanble Nasyonal |14 April 2022\n18 endividi, operater biznes in vin devan pour partisip dan lendistri kannel\nMinis pour Lenvestisman, Antreprenarya ek Lendistri, Madanm Devika Vidot in dir avek bann manm Lasanble Nasyonal ki depi prononsman gouvernman pour relans lendistri kannel, i annan en rikord 18 endividi ou biznes ki’n vin devan pour partisip dan sa lendistri me ki avan gouvernman ti relans sa sekter ti annan zis de operater prensipal dan sa lendistri.\nParmi i annan bann ki pe rekolte e ranmas kannnel tandis ki lezot pe fer valer azoute.\n«I enteresan pour fer resorti ki pour premye fwa dan detrwa lannen valer leksportasyon kannel i plis ki valer lenportasyon kannel dan Sesel. Sa i klerman montre sa lentere ki annan dan sa sekter malgre i ti’n ganny neglize pour bokou lannen,» Minis Vidot in fer resorti.\nMinis Vidot ti donn sa bann detay letan i ti pe reponn en kestyon lo sa size par manm Lasanble Nasyonal pour distrik English River, Andy Labonte.\nOnorab Labonte ti anvi konnen si okenn Seselwa in montre lentere pour antre dan lendistri kannel apre ki gouvernman in pronons son lekor pour relans sa lendistri.\nDan en kestyon siplemanter Onorab Labonte ti anvi konnen si minister konsernen pe anvizaze met anplas bann striktir pour fasilit demars sa 18 biznes ou menm lezot dimoun ki anvi antre dan sa biznes.\nLo sa size Minis Vidot in eksplike ki swivan relansman sa lendistri son minister in ansanm avek tou bann lazans konsernen form en komite ki zwenn tou le mwan e bokou travay pe ganny fer pour kapab etabli en striktir pour kapab fast track bann laplikasyon e osi vwar bann fason pour fasilit zot pour devlop zot biznes.\nMe kot sa bann biznes i bezwen sipor Minis Vidot in dir ki son minister e son bann partener i la pour ofer sa sipor me in note ki pwen kontakt i reste touzour Bord Lenvestisman Sesel (SIB) e sa i pour asire ki tou dimoun pe pas atraver en sel laport pour fer sir ki personn pa pe ganny kit deryer.\nSwivan en kestyon par Onorab Wallace Cosgrow si gouvernman in fer en letid fezabilite pour vwar si sa lendistri kannel i enn ki viab pour Sesel sirtou an term resours materyel e resours imen e ki rezilta, Minis Vidot ti fer rapel Lasanble ki ti annan en moman kot sekter agrikol ti pe siport lekonomi Sesel e kannel ti form par enn sa bann resours ki ti pe ganny eksporte me ozordi i ankor an abondans dan nou lanvironnman me letid fezabilite i dinamik e i pe ganny fer non pa zis en fwa me kontinyelman, me antretan i annan dimoun ki’n vwar potansyel sa lendistri e nou bezwen annan respe pour sa bann biznes ki’n fer zot prop letid e zot in santi ki i annan lavi dan sa sekter e zot osi konn son potansyel aletranze e ki ansemoman Sesel pe enport bann prodwi a baz kannel e ki sa i ariv anviron 1.3 milyon roupi.\n«Mon krwar lavenir pour sa lendistri i briyan e sa ki pli ankourazan se lakantite demann e lentere dan sa sekter pe kontinyelman ogmante,» Minis Vidot in fer resorti.\nLo son kote, Onorab Waven William ti anvi konnen ki plan gouvernman i annan pour asire ki toultan i annan ase kannnel pour soutenir sa lendistri e si i annan okenn lasistans ki gouvernman pou donn sa bann dimoun ki pe antre dan sa lendistri sirtou kot i konsern koleksyon kannel limenm.\nMinis Vidot in eksplike ki konsernan progranm pour replant kannel son minister in fer bokou diskisyon e pe travay lo en progranm avek divizyon lafore dan departman lanvironnman pour devlop sa konsep agroforestry pour replant bann plantasyon kannel pour asir son soutenabilite. An sa ki konsern lasistans mendev pour ranmas e kolekte kannel, Minsis Vidot in dir ki sa osi in ganny diskite e met anba kontrol e diskisyon i ankor pe deroule avek departman lanvironnman pour vwar fason ki sa bann operater i kapab ganny sa prodwi pli pre avek kot zot biznes pou sitiye pour evite ki zot bezwen trenbal sa prodwi pour en long distans. Minis i dir ki i annan dimoun ki’n menm fini ganny zot teren kot zot pou fer rekolt kannel.\nMinis Vidot in osi dir ki son minister in fini fer diskisyon avek departman lanplwa pour ganny enpe travayer ki swa Seselwa ou etranze.\nOnorab Regina Esparon ti anvi konnen ki kantite later ki gouvernman in met a dispozisyon bann dimoun ki anvi rekolte kannel e dan ki distrik e osi si i annan okenn diskisyon pour ganny en partenarya avek bann dimoun ki annan kannel lo zot propriyete e anvi ofer sa lendistri.\nMinis Vidot in dir ki i napa sif egzakt kot i konsern kantite later me i dir ki letan sa lendistri ti relanse ti annan anviron set ektar later ki gouvernman ti pour met a dispozisyon bann dimoun. Kot i konsern en partenarya avek bann dimoun prive pour ofer kannel ki lo zot propriyete, Minis Vidot i dir ki pour lemoman zot pa ankor formaliz en striktir pour sa me i annan serten diskisyon ki pe deroule lo sa size.


‘Konferans lapres an direk lo SBC i dan lentere lademokrasi e dan lentere drwa lekspresyon’ -Seychelles Nation\n‘Konferans lapres an direk lo SBC i dan lentere lademokrasi e dan lentere drwa lekspresyon’ |26 February 2021\nSBC in dir ki bann konferans lapres an direk lo son platform i ganny fer dan lentere lademokrasi e dan lentere drwa lekspresyon.\nSa deklarasyon i vin apre ki gouvernman in denons plizyer alegasyon fer par parti United Seychelles dan son dernyen konferans lapres ki ti pas an direk lo televizyon SBC Merkredi.\nMenm parti Linyon Demokratik Seselwa (LDS) in reakte an dizan ki sa bann kouvertir konferans lapres par US an direk lo SBC “i en legzanp kot resours leta pe ganny eksplwate pour bann lentere politik partizan”.\nLDS in menm al li lwen pour demann SBC pour revwar son polisi konsernan bann tel akse avek medya pour fer sir ki i pa ganny servi par nenport ki parti politik pour senm propagann ek bann fo alegasyon avek bi sabotaz bann progranm ek desizyon gouvernman.\nSwivan sa bann reaksyon, SBC in pibliy en kominike dan ki in eklersi son polisi lo sa size.\nKominike SBC i lir koumsa:\n“Sa ki SBC in fer, par fasilit konferans lapres an direk lo nou platform, in fer li dan lentere lademokrasi e dan lentere drwa lekspresyon.\nSa i dekoul dan nou manda konstitisyonnel, pli presizeman lartik 168 nou konstitisyon, ki obliz nou donn en platform pour bann pwennvi diferan.\n« SBC pou ofer sa menm fasilite konferans lapres an direk nenport lezot parti politik ki anvi servi.\nSepandan, drwa lekspresyon, parey tou drwa, i vin avek son responsabilite. Sa responsabilite dan sa lenstans an direk i tonm larzman lo sa bann dimoun ki pe fer zot deklarasyon. Sa ki pe koze i annan en reponsabilite legal e moral pour li pa koz domaz ou lofans ki pa zistifyab. Si sa ki pe ganny dir i difamatwar ou en kalonmni, sa group oubyen endividi ki’n ganny afekte par sa i annan rekour avek sistenm zidisyer, e osi annan en drwa de repons lo menm platform SBC.\nSi bann deklarasyon i fo, i pa korek, lezot lenstans e parti-prenan dan pei i annan tou drwa pour ‘challenge’ sa!\n« SBC li, i osi annan en devwar pour met okler kot i annan fo deklarasyon ek konfizyon. ‘Fact-checking’, savedir verifye si sa ki’n ganny dir i vre ou fo, i en laspe nou gidans editoryal ki nou pe ranforsi pti a pti. Nou annan en responsabilite pour dir laverite e raport lo sa ki vre, e nou pou pourswiv rod laverite lo la par piblik dan en fason endepandan, e san presyon ou faver pour personn.\n“E dan tousala i annan piblik Seselwa avek zot lopinyon. E Lopinyon piblik a osi pas en zizman lo sa ki pe ganny dir e ganny prezante devan zot. Si nou priv zot sa sans pour fer sa ler nou kapab, nou pa pe ed nou demokrasi.\n« Si, an fasilitan sa kalite servis dan lentere nou demokrasi, nou vwar ki sa pe ganny abize, e responsabilite ki vin avek ‘freedom of speech’ pa pe ganny pran par en parti/lantite ki ganny donnen sa platform, SBC pou fer son devwar pour retir ou restrikte sa kalite akse lo nou platform.\n« Dan lenstans ki en parti politik (oubyen nenport antite) i donn SBC en progranm ki’n rikorde pour nou redifize (dan PPB par egzanp), SBC ti pou bezwen revwar sa progranm dan konteks kontrol editoryal. Nou pou bezwen rekonnet ki sa pa kapab ganny fer dan lenstans en difizyon an direk.\n« Sa ki nou kapab fer, sepandan, e pou fer si i neseser, se aplik sa bann menm prensip editoryal dan en fason retrospektiv. E sa i enkli pa aprouv okenn difizyon an direk, si bann prensip editoryal e etik pe ganny abize.\n« Konferans lapres an direk i en progranmasyon ase nouvo Sesel ki’n konmanse sa dernyen lannen. I en servis normal dan lemonn medya. I neseser, alor, ki bann group ki ganny sa fasilite i konpran kimannyer pour servi li byen e ki SBC osi i kontinyen devlop ban lareg pli kler lo sa servis anmenmtan ki nou demokrasi e drwa lekspresyon i kontinyen devlope.\n« I bezwen annan en balans akseptab ant drwa lekspresyon e protez bann lideal demokratik, vizavi bann responsabilite ki sa i vin avek.\nNou lans en lapel avek tou parti-prenan pour fer ki ‘political discourse’ i ganny eleve lo en standar etik e moral ki tre o, e ki pou fer nou pep an antye fyer pour sa demokrasi ki nou ladan.\n« Nou oule reasir piblik Seselwa ki SBC pou kontinyen pran o serye, e san faver ou lafreyer, son responsabilite konman en antite enportan dan katriyenm pilye nou demokrasi. »


Potpouri Sega 2020 : en avangou albonm Joseph Sinon - Seychelles Nation\nPotpouri Sega 2020 : en avangou albonm Joseph Sinon | 07 December 2020\nKomedyen ek santer Joseph Sinon pou byento fer sorti son nevyenm albonm ki annan pour tit ‘Konba Round 2020’.\nMalgre ki son bann fans i deza familye avek son stil lanmizik e son lapresyasyon pour bann zanr tradisyonnel tel ki moutya ek sega, Joseph in deside pour donn zot en avangou atraver en potpouri sega avek plizyer lezot artis Seselwa ki dan bann lannen pase osi byen ki resaman, in fer leko sega rezonnen partou kote.\nSa potpouri ki anviron 11 minit, ti ofisyelman lanse an Novanm e vitman in ganny bokou latansyon, sirtou lo platform medya sosyal YouTube, kot pa zis zabitan Sesel ou dan larezyon ki pe apresye, me osi lezot dimoun atraver lemonn.\nParmi bann artis ki’n kolabor avek Joseph pour sa enn i enkli Reuben, Ion Kid, Simon Amade, Marcel Jeannevole, Emmanuel Marie, Vurna, Elijah ek Reggie, ki’n enterpret swa bann morso orizinal, ou zot morso sega prefere.\nLaranzman lanmizik pour sa sanson in fer par Ion Kid, Mervin Nibourette, Nabi Jules, Tony Julie ek Cyril Vital alor ki video in prodwir par KLN Studios, anba direksyon Elijah, e avek en porsyon finansman sorti kot departman Kiltir, anba fon pour devlopman lar ek kiltir.\n«Ti vreman en plezir pour fer sa potpouri e pour travay avek bann lezot artis pour reviv enpe nou sega. Mon rapel kan nou ti pe travay lo la, en sel nwit tou artis ti vini pour nou rikorde e i ti vreman en moman e en lannwit eksesyonnel, ranpli avek lanmour, linite, lazwa ek lapresyasyon».\nSa popouri pa pou aparet lo albonm Joseph, menm si i pe al lanse byento, me ti plito zis en fason pour Joseph remersye bann dimoun ki’n ed li pandan son karyer, e anmenmtan reviv bann morso sega ki ti byen ganny apresye me ki lontan dimoun pa tande.\nAn sa ki konsern son albonm, 13 morso dan 15 morso sanson in fini rikorde e Joseph is ekspekte konplet sa de lezot Moris, kot i pe pas son lafen lannen ziska boner lannen 2021. Enspire par Elijah, ki’n osi fer bokou sikse Moris e dan rezyon, Joseph osi pe kolabor avek santer ek mizisyen Morisyen, en nasyon ki i dir i apresye e valoriz moutya ek sega.\n«Sa albonm ki la, mon konsider li mon pli bon travay. I konpri 95 poursan sega ek moutya e i plito enspire par en morso lo mon dernyen albonm, osi byen ki sa lenfliyans ki mon frer, Elijah, in fer Moris. Akoz mon dir i mon pli bon travay, se akoz pandan sa 20 ekek lannen ki mon lo lasenn, mon’n vin pli matir an term vokal, konpozisyon e zeneralman, mizikalman,» i dir.\n‘Konba Round 2020’ in ganny rikorde dan 6 studio avek diferan mizisyen ek talan. Group Morisyen Jason Heerath e Ottentik Groove i osi aparet lo bann morso, parmi ennde santer Seselwa ki’n kolabor avek Joseph, tel ki Elijah, Mercenary e Cocky. An plis ki bann sega ek moutya sile, Joseph i osi promet en nouvo stil lanmizik ‘sokarate’, en stil inovativ ki en fizyon ant soka ek bann lezot son karnaval.\nAlbonm i ekspekte lanse Moris e pare pour lanse isi avan Nwel. Bann video pour bann morso pou osi lanse byento.


Lapolis i donn detay lo lensidan wikenn\nNou a rapel ki Vandredi ti annan en mert ki ti ganny raporte, kot lekor en zenn madanm Petrina Belle ti ganny trouve borlanmer Anse à la Mouche dan krwaze semen Baie Lazare.\nApre ki Petrina pa ti ankor ariv se li, fanmiy sa viktim ti telefonn kordgard pour rod lasistans avek lapolis me personn pa ti reponn telefonn.\nManman Petrina ti deside desann limenm kordgard me an arivan laba i ti vwar ki kordgard ti fermen.\nPandan en konferans lapres avek medya yer apremidi kot Kordgard santral, Komisyonner Lapolis Ernest Quatre ek lezot zofisye sa lafors ti donn plis detay lo rezon ki kordgard Anse Boileau ti fermen Vandredi swar apre ki fanmiy sa viktim ti’n dir ki zot pa ti’n ganny lasistans avek lapolis.\nMsye Quatre in dir ki sa zofisye ki ti resevwar kou-d-telefonn konsernan sa lensidan ti enform duty officer. Lenstriksyon ti ganny donnen pour ferm kordgard pour al kot sa lensidan ti’n arive pandan ki laranzman ti pe ganny fer pour lezot zofisye vin dan kordgard.\n“Me malerezman kou-d-telefonn ki ti sorti kot sa fanmiy in antre avan ki sa bann zofisye in ariv kordgard e pandan sa letan sa de zofisye ti’n deza ariv kot sa mert ti ete,” Msye Quatre ti dir.\nI ti azoute ki apart ki sa mert, ti annan lezot lensidan ki lapolis dan sa rezyon ti pe trete tel ki sa lensidan kot en zonm 66-an ki ti’n aparaman noye ti’n ganny ranmase lo lans Anse Soleil sa menm swar.\n« I tre rar ki bann lensidan i ariv anmenmtan e tou gard in angaze dan bann loperasyon me sa i pa vedir ki nou napa gard dan bann kordgard pour ferm kordgard,» i ti fer resorti.\nEn zonm 33-an sorti Anse Louis ti ganny arete an koneksyon avek sa ka mert. Sa sispe in pas ankour yer e i pe rimann pour 14 zour.\nDapre sa fanmiy, Petrina ti’n deza raport avek lapolis ki son lavi ti pe ganny menase e in menm annan en lensidan kot sa sispe ti bles li oparavan.\nMsye Quatre in dir ki sa bann rapor in antre kot lapolis e ki in annan serten aksyon ki’n ganny fer e i form parti levidans dan sa lanket ki pe ganny fer.\nParmi bann lezot lensidan ki lapolis in trete pandan sa wikenn i sa trwa deteni ki ti sove Vandredi e ki ti ganny atrape sa menm swar dan distrik Pointe Larue.\nMsye Quatre i fer resorti ki i fer premye fwa ki prizonnyen i sove par defons twatir en transpor.\nDimans in osi annan en madanm aze 73-an sorti dan distrik Anse Boileau ki ti ganny ranmase mor dan semen dan distrik Baie Lazare. En lanket in ouver dan sa ka antretan ki lapolis pe esper rezilta letopsi pour determin lakoz son lanmor.\nIn fer resorti ki mwan Zen in enn tre sarze kot lafors lapolis in bezwen tret bann lensidan ki’n arive e asir sekirite dan bann distrik e dan bann aktivite o nivo nasyonal.\nLapolis ti osi entervenir Glacis kot en group 25 a 30 zanfan lekol ant 12 a 14-an e menm pli zenn ti’n al fer en piknik e konsonm labwason e answit vin lo semen piblik pour kree dezord.\nMsye Quatre i dir aksyon in ganny pran e lanket pe kontinyen e enn bann pwen ki pe ganny trete se kote sa bann zanfan in kapab ganny akse avek lalkol.\nPour sa spektak mizikal Busy Signal, ki ti deroul le 29 Zen dan NSC Hall Roche Caiman, Msye Quatre ti dir ki lapolis pa’n ganny okenn gran problenm e ki loperasyon pour sa sware in byen marse.\nIn felisit bann zofisye lapolis ki’n travay pour asir sekirite pandan sa bann aktivite e ki’n entervenir dan bann lensidan ki’n devlope pandan mwan Zen.\nMsye Quatre in dir ki apre sa bann lensidan, lapolis in vwar ki i annan serten defayans ki devret ganny aranze e revwar serten stratezi, me in reasir piblik ki lapolis pe fer tou son posib pour asire ki sekirite i an plas e pe mars byen.


Fri lespri sen—Lanmour\nKONTROL LO SON PROP LEKOR\nZEOVA ti enspir zapot Pol pour ekri konsernan nef kalite ki lespri sen i ed en dimoun devlope. (Galat 5:22, 23) Ansanm, sa bann zoli kalite i ganny apele “fri lespri sen.” * (Vwar not.) Fri lespri sen i osi form parti sa “nouvo personnalite” ki bann Kretyen i devret devlope. (Kolosyen 3:10) Zis parey en pye dibwa pou prodwi fri ler i ganny byen aroze, en dimoun pou ganny sa bann zoli kalite ler lespri sen i azir dan son lavi.—Psonm 1:1-3.\nLanmour i sa premye kalite ki Pol i site. Ki kantite valer sa kalite i annan? Pol ti dir ki san lanmour, i ti “en nanryen ditou.” (1 Korentyen 13:2) Me kisisa lanmour? Ki mannyer nou kapab devlop sa kalite e demontre li toulezour?\nMenm si i vreman difisil pour eksplike kisisa lanmour, Labib i dekrir ki mannyer en dimoun ki annan lanmour i panse e azir. Par egzanp, en dimoun ki annan lanmour i “pasyan e i bon” e i “pran plezir dan laverite.” Ler en dimoun i annan lanmour, i “siport tou keksoz, i krwar tou, i toultan annan lespwar e i andir tou keksoz.” I annan profon lafeksyon pour lezot, i vreman enterese avek zot e i en zanmi fidel. Me ler en dimoun napa lanmour, i zalou, orgeye, fer keksoz ki fer onte, egois e i pa pare pour pardonnen. Olye demontre sa bann kalite negatif, nou anvi demontre vre lanmour anver lezot, sa kalite lanmour ki “pa rod son prop lentere.”—1 Korentyen 13:4-8.\nZEOVA EK ZEZI IN KIT EN LEGZANP PARFE LO LANMOUR\n“Bondye i lanmour.” (1 Zan 4:8) Tou son travay ek aksyon i donn nou laprev ki sa i vre. Son pli gran keksoz ki i’n fer pour demontre son lanmour anver bann imen, se anvoy Zezi lo later pour soufer e mor pour nou. Zapot Zan ti dir: “Dan nou ka, Bondye in montre ki i kontan nou par anvoy son sel Garson dan lemonn pour ki gras a li nou kapab ganny lavi. La sa ki lanmour i vedir, se pa ki nou nou’n kontan Bondye, me ki Bondye in kontan nou e i’n anvoy son Garson konman en sakrifis rekonsilyasyon pour nou pese.” (1 Zan 4:9, 10) Vi ki Bondye i kontan nou, nou pese i kapab ganny pardonnen e nou kapab ganny lespwar ek lavi.\nZezi ti montre ki i kontan bann imen ler i ti donn son lavi konman sakrifis pour fer lavolonte Bondye. Zapot Pol i dir nou: “An armoni avek sa ‘lavolonte,’ nou’n ganny sanktifye akoz lekor Zezi Kri in ganny ofer enn fwa pour tou.” (Ebre 10:9, 10) Napa okenn imen ki kapab demontre en pli gran lanmour ki sa. Zezi ti dir: “Personn napa en pli gran lanmour ki sa, ki en dimoun i pare pour donn son lavi pour son bann zanmi.” (Zan 15:13) Eski bann imen enparfe i kapab imit sa menm kalite lanmour ki Zeova ek Zezi in demontre? Wi! Annou vwar ki mannyer nou kapab fer sa.\n“KONTINYEN VIV DAN LANMOUR”\nPol i ankouraz nou: “Zot bann zanfan ki Bondye i kontan, swiv son legzanp. Kontinyen viv dan lanmour, zis parey Kris osi ti kontan nou e i ti donn son lavi pour nou.” (Efezyen 5:1, 2) Ki savedir “kontinyen viv dan lanmour”? I vedir toultan demontre lanmour. Nou pa zis dir ki nou kontan lezot. Nou demontre li par sa ki nou fer. Zan ti ekri: “Mon bann zanfan, nou devret kontan lezot pa zis an parol ouswa avek labous, me montre ki nou lanmour i senser par nou aksyon.” (1 Zan 3:18) Par egzanp, nou anons sa “bon nouvel Rwayonm” parski nou kontan Zeova ek nou vwazen. (Matye 24:14; Lik 10:27) Nou osi “kontinyen viv dan lanmour” ler nou demontre pasyans ek labonte e pare pour pardonnen. Nou aplik sa konsey Labib: “Parey Zeova in volonterman pardonn zot, zot osi zot devret fer parey.”—Kolosyen 3:13.\nPar kont, si nou donn konsey oubyen koriz lezot, sa pa vedir ki nou pa kontan zot. Par egzanp, pour fer zot zanfan aret plere, serten paran i kapab fer tou sa ki zot zanfan i demann zot. Me en paran ki vreman kontan son zanfan pou ferm kan i neseser. Pareyman, menm si Bondye i lanmour, “Zeova i disiplin sa bann ki i kontan.” (Ebre 12:6) Alor, i en mark lanmour ler nou disiplin lezot dan en fason apropriye kan i neseser. (Proverb 3:11, 12) Me rapel ki nou tou nou fer pese e souvandfwa nou pa arive demontre lanmour. Alor, nou tou nou kapab amelyore dan sa domenn. Ki mannyer nou kapab fer sa? Annou vwar trwa fason.\nKI MANNYER NOU KAPAB DEVLOP LANMOUR?\nPremyerman, demann Bondye pour donn ou son lespri sen ki fer devlop lanmour. Zezi ti dir ki Zeova i donn “lespri sen bann ki pe demann li.” (Lik 11:13) Alor, nou kapab asire ki si nou demann lespri sen dan nou lapriyer e les li ed nou, nou pou kapab devlop plis lanmour. (Galat 5:16) Par egzanp, si ou en ansyen, ou kapab demande pour ganny lespri sen ki pou ed ou demontre lanmour ler ou bezwen donn konsey sorti dan Labib. Oubyen si ou en paran, ou kapab demann Bondye son lespri sen pour ou disiplin ou zanfan avek lanmour e non pa dan lakoler.\nDezyenmman, reflesir lo ki mannyer Zezi ti demontre lanmour menm ler lezot ti tret li dan en fason enzis. (1 Pyer 2:21, 23) Ler en dimoun i ofans ou oubyen ou sibir en lenzistis, demann ou lekor, ‘Ki Zezi ti pou’n fer?’ En ser ki apel Leigh ti realize ki ler i ti demann sa kestyon sa ti ed li pour reflesir avan azir. I dir: “En fwa, en dimoun dan travay ti imel mon bann koleg travay pour dir bann keksoz negatif lo mwan ek travay ki mon ti pe fer. Sa ti vreman fer mon tris. Me apre mon ti demann mon lekor, ‘Ki mannyer mon kapab imit Zezi dan lafason ki mon tret sa dimoun?’ Apre ki mon ti’n reflesir lo sa ki Zezi ti pou’n fer, mon ti deside pour les pase olye fer sa vin en gran zafer. Pli tar, mon ti aprann ki sa dimoun ti annan en problenm lasante grav e ki i ti anba bokou stres. Mon ti mazinen ki petet i pa ti vreman anvi dir sa bann zafer. Par reflesir lo legzanp lanmour ki Zezi ti demontre menm ler i ti ganny provoke, sa ti ed mwan pour demontre menm kalite lanmour anver sa dimoun.” Si nou imit Zezi, nou pou toultan demontre lanmour anver lezot.\nTrwazyenmman, aprann pour demontre sa lanmour kot nou met lentere lezot avan sa ki pour nou. Sa i sa kalite lanmour ki idantifye bann vre disip Zezi. (Zan 13:34, 35) Zezi ti annan sa kalite lanmour e i’n kit en legzanp parfe pour nou. Ki mannyer i’n fer sa? Par sorti dan lesyel, “i ti pare pour kit tou sa ki i ti annan” pour nou byennet e i’n fer sa menm “ziska lanmor.” (Filipyen 2:5-8) Ler nou imit sa kalite lanmour ki Zezi i annan, nou bann panse ek santiman pou vin pli parey sa ki pour li e nou pou met lentere lezot avan sa ki pour nou.\nKI BYENFE NOU GANNYEN LER NOU DEMONTRE LANMOUR?\nLer nou demontre lanmour, nou ganny bokou byenfe. Annou vwar de legzanp:\nLASOSYASYON TOU BANN FRER EK SER DAN LEMONN: Vi ki nou annan lanmour pour kanmarad, nou konnen ki nenport kongregasyon dan lemonn ki nou vizite nou bann frer ek ser pou akeyir nou byen. Pa i en benediksyon pour konnen ki “lasosyasyon tou bann frer dan lemonn” i kontan ou! (1 Pyer 5:9) Nou kapab trouv sa kalite lanmour zis parmi pep Bondye.\nLAPE: “Siport kanmarad avek lanmour” i permet nou pour rezoui sa ‘lape ki ini nou tou ansanm.’ (Efezyen 4:2, 3) Nou santi sa kalite lape kot bann renyon ek lasanble. Pa ou pou dakor ki sa leta lespri ki promot lape i vreman inik dan sa lemonn divize? (Psonm 119:165; Izai 54:13) Ler nou fer lape avek lezot, nou montre ki nou vreman kontan zot e sa i fer plezir nou Papa ki dan lesyel.—Psonm 133:1-3; Matye 5:9.\n“LANMOUR I BATIR”\nPol ti ekri: “Lanmour i batir.” (1 Korentyen 8:1) Ki sa i vedir? Dan 1 Korentyen sapit 13, ki serten i apel “Psonm Lanmour,” Pol i eksplike ki mannyer lanmour i batir. Lanmour i rod lentere lezot avan. Lanmour i pous nou pou donn lezot sa ki zot bezwen. (1 Korentyen 10:24; 13:5) Parski lanmour i pous nou pour demontre konsiderasyon, pasyans ek labonte, sa i fer annan lanmour dan fanmir e linite dan kongregasyon.—Kolosyen 3:14.\nI annan en kantite fason pour demontre lanmour anver lezot, me nou lanmour pour Bondye i sa lanmour ki pli presye e ki batir nou plis. Akoz? Parski nou lanmour pour li i inifye nou! Dimoun ki sorti dan tou kiltir, ras ek langaz i ador Zeova ansanm e pe servi li “zepol kont zepol.” (Zefanya 3:9, NWT) Annou determinen toulezour pour demontre lanmour, sa kalite presye ki en laspe fri lespri sen.\n^ par. 2 Sa i premye parmi nef lartik ki pou diskit lo sak kalite fri lespri sen.


Berjaya i ofer Seselwa en kado Festival Kreol | Ministry of Youth Sports & Culture\nHome - news - Berjaya i ofer Seselwa en kado Festival Kreol\nBerjaya i ofer Seselwa en kado Festival Kreol\nAvek bi ankouraz Seselwa e etranze ki pe reste Sesel pour apresye lospitalite e konfor son de lotel, Beau Vallon Bay lo Mahé e Praslin Beach lo Praslin, lakonpannyen Berjaya in anons lentrodiksyon en promosyon spesyal ki pou komans dan milye mwan prosen.\nDan kad sa promosyon, en nwit avek gadyak pour ziska en koup avek de zanfan anba 12-an pou kout 1500 roupi dan en lasanm Praslin Beach, e 1600 roupi dan enn Beau Vallon Bay.\nAn plis ki sa, sa bann kliyan pou ganny en kredi 100 roupi dan kazino lotel, akse avek spa ek lezot fasilite ki egziste e rediksyon lo dinen e serten aktivite lo lanmer.\nAtraver sa promosyon, Berjaya pe osi fer en zes saritab atraver 100 roupi lo sak rezervasyon ki pou al pour Lopital Sesel.\nSa nouvel ki ariv koman en kado Festival Kreol pour Seselwa e lezot rezidan Sesel, ti anonse Lendi apremidi par direkter Beau Vallon Bay, Msye Gulab Rai, pandan en konferans de pres kot sa lotel.\nOsi prezan ti Minis pour Tourizm ek Kiltir Alain St Ange e son koleg responsab pour Lasante Mitcy Larue. Lezot partner i Mihin Lanka, Airtel, Pure FM, Federasyon Foutbol (SFF) e zournal Today in Seychelles. Sa bann lorganizasyon pou swa sponsor oubyen ofer piblisite pour sa linisyativ.\nMsye Goulag in dir ki Berjaya i en lotel ki’n touzour zanmi Seselwa. I’n osi anonse ki sa promosyon pou lanse dan en gala ki pou fer byento e ki answit pou vin en levennman anyel. Bann envite pou pandan sa sware osi kapab fer kontribisyon an faver Lopital Sesel.\nMinis St Ange in dekri sa desizyon Berjaya koman en bon legzanp partenarya piblik-prive, sa ki an angle nou apel ‘public private partnership’ oubyen PPP.\n« I en linisyativ sekter prive o benefis sekter piblik. I pou ede asire ki lopital i annan bann resours e fasilite ki neseser. I pou amelyor kondisyon dan lopital. Berjaya pe fer lavi Seselwa vin pli konfortab,” i ti dir.\nMinis St Ange in lans en lapel a lezot akter dan sa lendistri pour swiv sa legzanp e travay avek diferan kominote e fer en bon keksoz pour Sesel e pep Seselwa.\nI’n osi envit Seselwa pour sezi sa loportinite tourizm lokal ki Berjaya i ofer e profite pour vizit en lot zil e dekouver nou pei.\nLo son kote, Minis Larue in remersye Berjaya pour sa bon linisyativ ki i dir nou bezwen ankouraze dan nou pei.\n« Minister Lasante i annan bokou defi tel ki maladi e aksidan. Toulezour nou bezwen ofer nou servis a tou kalite pasyan e akoz lasante Sesel i pou nanryen, nou bezwen trouv resours neseser pour fer fonksyonnen lopital lo en baz kotidyen. Nenport ler, nenport ki parmi nou i kapab antre lopital. Lopital i en landrwa ki nou pa kapab evite. Tourizm lokal pou ede amelyor standar lasante. Kan ou ede atraver sa linisyativ ou pe ed ou pei e son bann zabitan, » Minis Larue in fer resorti.\nPrevious: Seychelles Unexpected Treasures\nNext: Visiting artists and designers impart skills to students


Zezi i resisit garson en vev dan lavil Nain | Lavi Zezi\nEN REZIREKSYON DAN LAVIL NAIN\nPa bokou letan apre ki Zezi in geri serviter sa zofisye larme, i kit Kapernaoum e al Nain, en lavil ki apepre 32 kilomet sid was avek Kapernaoum. I pa tousel. Son bann disip ek en gran lafoul i vwayaz avek li. I tre probab ki i lo tar apremidi ler zot ariv an deor lavil Nain. Zot zwenn en bon pe Zwif ki pe anmenn en lekor mor. Sa i lekor en zenn garson ki zot pe al antere an deor lavil.\nManman sa zenn onm i pli tris dan tou. I deza en vev e la aprezan son sel zanfan in mor. Ler son msye ti mor omwen i ti ankor annan son garson ki i kontan en kantite avek li. I ti’n bezwen vreman pros avek son garson ki ti son sel lespwar ek sekirite pour lavenir. La aprezan, li osi in mor. Napa personn ankor pour siport li e reste avek li.\nZezi i pran lapenn ler i vwar ki kantite sa madanm i tris e i mazin son sityasyon difisil. Avek tandres ek lasirans, Zezi i dir li: “Aret plere.” Apre i fer en lot keksoz. I al pli pre e tous sa lanmak kot lekor sa garson i ete. (Lik 7:13, 14) Ler zot vwar sa, bann dimoun ki pe al lanterman i sirprann e zot aret marse. I bezwen ki zot pe mazinen, ‘Ki sa zonm pe esey dir? Ki i pou fer?’\nBann ki pe vwayaz avek Zezi in deza vwar li fer bann mirak e geri en kantite malad, ki zot zot pe mazinen? Aparaman zot pa’n deza vwar Zezi resisit okenn dimoun mor. Menm si dimoun ti deza ganny resisite dan lepase, eski Zezi i kapab fer sa li osi? (1 Lerwa 17:17-23; 2 Lerwa 4:32-37) Zezi i donn sa lord: “Zenn onm, mon dir ou, leve!” (Lik 7:14) Sanmenm sa ki arive! Sa zenn onm i asize e konmans koze. Zezi i anmenn li kot son manman ki pa oule krwar sa ki’n arive me ki vreman kontan. La i nepli tousel.\nLer bann dimoun i vwar ki sa zenn onm i vreman vivan, zot loue Zeova, sa Enn ki donn lavi. Zot dir: “En gran profet in vin parmi nou.” Lezot dimoun i konpran sinifikasyon sa ki Zezi in fer e zot dir: “Bondye in mazin son pep.” (Lik 7:16) Nouvel konsernan sa mirak ekstraordiner i fann partou dan bann rezyon dan zalantour e petet menm ziska Nazaret, sa lavil kot Zezi in grandi ki apepre en zistans dis kilomet avek lavil Nain. Sa nouvel i menm ariv ziska dan rezyon Zide dan sid.\nZan ki batize i ankor dan prizon e i vreman anvi konn plis lo sa ki Zezi pe fer. Son bann disip i rakont li sa bann mirak. Ki mannyer i reazir?\nKi ti arive ler Zezi ti pros pour ariv lavil Nain?\nKi mannyer Zezi ti santi ler i ti vwar sa e ki i ti fer?\nKi mannyer bann dimoun ti reazir anver sa ki Zezi ti fer?\nPartaze Partaze Zezi i resisit garson en vev


Konman ki Moiz ti ganny sove | Zistwar Labib\nOU VWAR sa pti baba pe plere, e pe atrap ledwa sa madanm. Sa i Moiz. Eski ou konnen lekel sa zoli madanm? I en prenses Ezipsyen, fiy Faraon.\nManman Moiz ti kasyet son pti baba ziska ki i ti annan 3 mwan, akoz i pa ti oule ki i ganny touye par bann Ezipsyen. Me i ti konnen ki zot ti kapab trouv Moiz, alor annou vwar ki i ti fer pour nobou sov li.\nI ti pran en pannyen e i ti aranz li byen afen ki delo pa pou kapab antre ladan. Apre i ti met Moiz ladan, e i ti depoz sa pannyen dan bann gran zerb obor Larivyer Nil. Miryam, ki ti ser Moiz ti ganny demande pour debout obor e gete ki ti pou arive.\nEn pti moman apre fiy Faraon ti vin bennyen dan Larivyer Nil. Toudenkou i ti vwar sa pannyen dan sa bann gran zerb. I ti apel enn son serviter: ‘Ale, al sers sa pannyen pour mwan.’ Kan sa prenses ti ouver sa pannyen, i ti vwar en zoli pti baba. Pti Moiz ti pe plere, e sa prenses ti pran pitye pour li. I pa ti oule ki i ganny touye.\nApre Miryam ti vini. Ou kapab vwar li dan sa portre. Miryam ti demann avek fiy Faraon: ‘Eski mon kapab al apel en madanm Izraelit pour pran swen avek sa pti baba pour ou?’\n‘Ale,’ prenses ti dir.\nAlor Miryam ti taye vitman pour al dir son manman. Kan manman Moiz ti vin kot prenses, i ti dir: ‘Pran sa pti baba e pran swen avek li pour mwan, e mon ava pey ou.’\nManman Moiz ti pran swen avek son prop zanfan. Plitar kan Moiz ti’n pli gran, i ti anmenn li kot fiy Faraon, ki ti adopte li konman son prop garson. Se koumsa ki Moiz in grandi dan lakaz Faraon.